
Խոսքի ազատության պաշտպանության կոմիտեն պարբերաբար հանրությանն է ներկայացնում իր զեկույցները՝ հայաստանյան լրատվամիջոցների և դրանց աշխատակիցների գործունեության միջավայրի ու խնդիրների, խոսքի ազատության վիճակի, ԶԼՄ-ների և լրագրողների իրավունքների խախտումների մասին։ Սույն զեկույցում արտացոլված են 2026 թվականի 2-րդ եռամսյակի տվյալները:                                                                                                               
Զեկույցում տեղ գտած փաստերի հավաքագրման աղբյուրներն են. 
- ԽԱՊԿ-ի «թեժ գծով» ստացված ահազանգերը,
- ԽԱՊԿ-ի փորձագետների հանդիպումներն ու զրույցները ԶԼՄ-ների աշխատակիցների հետ,
- պետական մարմիններին ուղարկված պաշտոնական հարցումների պատասխանները,
- ԶԼՄ-ների ներգրավվածությամբ դատական գործերի նյութերը,
- գործընկեր լրագրողական կազմակերպությունների տարածած նյութերը,
- ԶԼՄ-ների հրապարակումները։   

Զեկույցում տեղ գտած տեսակետները և գնահատականները ԽԱՊԿ-ինն են և կարող են չհամընկնել «Հանուն ժողովրդավարության ազգային հիմնադրամ» միջազգային կազմակերպության տեսակետների և դիրքորոշումների հետ:



ՀԱՄԱՌՈՏ ԱՄՓՈՓՈՒՄ

2026թ. երկրորդ եռամսյակի ընթացքում արձանագրվել է լրագրողների ու լրատվամիջոցների իրավունքների խախտումների  42 դեպք։ Դրանցից 1-ը ֆիզիկական բռնություն է, 30-ը տարատեսակ այլ ճնշումներ, 11-ը՝ տեղեկություններ ստանալու և տարածելու իրավունքի խախտումներ են։
[bookmark: _Hlk235526429]	Վերոնշյալ 42 դեպքերի գրեթե 1/4-ը տեղի է ունեցել հունիսի 7-ի խորհրդարանական ընտրություններին նախորդող քարոզարշավի և բուն քվեարկության օրվա ընթացքում։ Մասնավորապես՝ մայիսի 8-ից հունիսի 7-ը Խոսքի ազատության պաշտպանության կոմիտեն արձանագրել է լրագրողների ու ԶԼՄ-ների այլ աշխատակիցների օրինական մասնագիտական գործունեության խոչընդոտման 10 դեպք, որոնցից 1-ը՝ ֆիզիկական բռնության տեսքով, 6-ը վիրավորանքի կամ անհարգալից վերաբերմունքի, 3-ը՝ կիբերհարձակման։ Նույն նախընտրական ժամանակահատվածում ընդդեմ լրագրողների ու լրատվամիջոցների ներկայացվել է ընդհանուր երկրորդ եռամսյակում վարույթ ընդունված 11 նոր դատական հայցերից 5-ը, ընդ որում՝ վերջիններս առնչվում են քարոզարշավի թեմաներին։ Ուշագրավ է, որ այդ 5 հայցերից 1-ը իշխանության ներկայացուցչի կողմից է, 1-ը՝ բիզնես շրջանակից, 3-ը՝ ընդդիմադիր քաղաքական գործիչների կողմից։ 
	Ընդհանուր առմամբ եռամսյակի ընթացքում ներկայացված 11 նոր դատական հայցից 3-ը ընդդիմադիր քաղաքական գործիչների կողմից են, 3-ը՝ քաղաքացիների, 1-ը՝ բիզնես ոլորտի ներկայացուցչի, 1-ը՝ լրատվամիջոցի, 3-ը՝ պաշտոնյաների կողմից (ԱԺ նախագահ Ալեն Սիմոնյանի, Պաշտպանության նախարար Սուրեն Պապիկյանի, Արդարադատության նախարար Սրբուհի Գալյանի)։ 
	Երկրորդ եռամսյակում շարունակել են քննվել նաև լրատվամիջոցների ու լրագրողների կողմից ընդդեմ պաշտոնյաների ու պետական մարմինների՝ նախորդ ժամանակահատվածներում ներկայացված 10 դատական հայցերը։ Մասնավորապես՝ դրանցում պատասխանող են հանդես գալիս Երևանի քաղաքապետ Տիգրան Ավինյանը, ԱԺ նախագահ Ալեն Սիմոնյանը, Արտգործնախարար Արարատ Միրզոյանը, վարչապետի տիկին Աննա Հակոբյանը, պատգամավորներ Արթուր Հովհաննիսյանը, Գեղամ Նազարյանը, ԱԺ աշխատակազմը (2 գործ), Հանրային հեռարձակողի խորհուրդը (2 գործ)։
	Դիտարկվող եռամսյակի առանձնահատկություններից է այն, որ ընտրություններով պայմանավորված իրավիճակը լրատվական դաշտում ծայրահեղ թեժացավ, և այդ ողջ շրջանում Հայաստանը բախվեց արտաքին (հիմնականում ռուսական) և ներքին տեղեկատվական մարտահրավերների, որոնցից առավել վտանգավորը հիբրիդային ներազդեցության արշավներն էին։ Ըստ էության, դրսից իրականացվող ինֆորմացիոն ինտերվենցիան սատարում էր ստանում երկրի ներսում գործող լրատվական դաշտի մի ստվար մասի կողմից, որոնք ակնհայտորեն սպասարկում էին Կրեմլի շահերն ու նպատակները` ակտիվորեն տարածելով ապատեղեկությունները, ֆեյք լուրերը, մանիպուլյատիվ թեզերը թե՛ սեփական նյութերում, թե՛ ռուսամետ քաղաքական ուժերի քարոզը ներկայացնելիս։ Նախընտրական այս պայքարում կիրառվել են արհեստական բանականությամբ ստեղծված կեղծ ինքնություններ, մոլորեցնող սոցիոլոգիական տվյալներ և հատուկ ծառայությունների «արտահոսքեր», որոնցով ողողվել է հայկական մեդիատիրույթը:
Լրատվական դաշտի ծայրահեղ բևեռվածությունը, ԶԼՄ-ների ճնշող մեծամասնության սերտաճումը տարբեր քաղաքական ուժերի հետ և դրանց շահերը սպասարկելը բարենպաստ միջավայր է արտաքին տեղեկատվական ազդեցությունների համար, ինչը հստակ երևաց այս ընտրությունների ժամանակ, և խնդիրը լուրջ մարտահրավեր է մնում նաև ապագայի համար։ Սա մի իրավիճակ է, որում խախտվում է հանրության՝ ճշգրիտ տեղեկություններ ստանալու իրավունքը։
Հայաստանյան մեդիայի բևեռվածության փաստն արձանագրեցին նաև խորհրդարանական ընտրություններին հետևող միջազգային դիտորդները, մասնավորապես՝ ԵԱՀԿ ԺՀՄԻԳ-ի խումբը, որն իր զեկույցում նաև նշել է, որ լրատվամիջոցները հիմնականում տարածել են պառակտիչ հռետորաբանություն։ 
ԽԱՊԿ-ի գնահատմամբ՝ ապատեղեկատվության ահռելի հոսքերի վտանգավոր ազդեցությունը որոշակիորեն չեզոքացվել է հետզհետե ավելացող փաստերի ստուգման հարթակների բացահայտումների, երկրում և միջազգային մակարդակով իրականացված լրագրողական հետաքննությունների, մի շարք որակյալ լրատվամիջոցների գործունեության շնորհիվ։
	ԶԼՄ-ների բևեռվածությունը նախևառաջ պայմանավորված է դրանց ֆինանսական կախվածությամբ տարբեր քաղաքական ուժերից և օլիգարխիկ կլաններից։ Այս առումով ուշագրավ է ՀՀ կառավարության նախաձեռնությունը՝ սոցիալական կրեդիտների մի մասն ուղղել լրատվամիջոցներին։ Այս բարեփոխմամբ՝ քաղաքացիները կկարողանան հայտարարագրերը լրացնելիս ուղիղ ֆինանսավորում տրամադրել լրատվամիջոցներին, կուսակցություններին և ՀԿ-ներին։ Այս մասին հունիսի 25-ին հայտարարել է վարչապետ Նիկոլ Փաշինյանը։ Ըստ կառավարության ղեկավարի՝ եթե տեխնիկական խնդիրներ չառաջանանան, ապա  համակարգը կգործարկվի 2027 թվականի հունվարի 1-ից։ 
	Մեդիաոլորտի առողջացման համար խիստ անհրաժեշտ է նաև օրենսդրության արդիականացումը։ Դրան է միտված ԽԱՊԿ-ի և գործընկերներ կազմակերպությունների կողմից մշակվող բարեփոխումների Հայեցակարգը, որի վրա աշխատանքներն արդեն ավարտման փուլում են, և ակնկալվում է, որ դրանում ձևակերպված սկզբունքները հիմք կդառնան նոր օրինագծերի, միջազգային նորմերին համապատասխանող կարգավորումների առաջադրման համար։

	2026 թվականի երկրորդ եռամսյակը լրագրողների և լրատվամիջոցների համար լարված ժամանակաշրջան էր՝ կապված հունիսի 7-ի խորհրդարանական ընտրությունների հետ։ Հայաստանյան բևեռացված մեդիան, որի տարբեր սեգմենտները մեծապես սերտաճել են այս կամ այն քաղաքական ճամբարի հետ, ոչ թե զուտ լուսաբանում էին ընտրապայքարը, այլ դարձել էին այդ պայքարի ակտիվ մասնակից և բաղկացուցիչ մաս։ Այդուհանդերձ, լրատվական դաշտի ընդհանուր բազմազանության և բազմակարծության շնորհիվ ընտրողները հնարավորություն ունեցան ծանոթանալու իշխանությանը ձգտող ուժերի դիրքորոշումներին։
Հատկապես նախընտրական շրջանում Հայաստանի համար լուրջ մարտահրավեր էին ինչպես արտաքին տեղեկատվական մանիպուլյացիաները (FIMI-Foreign Information Manipulation and Interference), այնպես էլ՝ ներքին (DIMI-Domestic Information Manipulation and Interference): Արտաքին հսկայածավալ ապատեղեկատվական ինտերվենցիաները իրականացվել են հիմնականում ՌԴ-ից, ընդ որում՝ Հայաստանի ներսում էլ այդ նպատակով օգտագործվել են որոշ լրատվամիջոցներ, առանձին լրագրողներ և այսպես կոչված՝ հանրային կարծիքի լիդերներ։ Այդ մասին հետաքրքիր ուսումնասիրություններ են իրականացրել արտասահմանյան ԶԼՄ-ները։ Այսպես՝ Շվեդական Blankspot պարբերականը հրապարակել է փաստաթուղթ, որը վերնագրված է՝ «2026թ․ հակափաշինյանական ուղղության աշխատանքի ծրագիր»։ Ըստ այդ փաստաթղթի՝ Ռուսաստանը ծրագրել էր 2026-ի խորհրդարանական ընտրություններից առաջ ազդել Հայաստանի ներքաղաքական դիսկուրսի և հանրային կարծիքի վրա՝ սոցիալական մեդիայի համակարգված արշավների, կեղծ հաշիվների, false flag գործողությունների և կարծիք ձևավորող անձանց միջոցով։ Blankspot-ը, ներկայացնելով փաստաթուղթը, նշել է, որ այն կապված է ռուսական հետախուզական ցանցերի գործունեության հետ։ Հիմնական ուղերձը՝ Հայաստանը գնում է վտանգավոր ճանապարհով՝ հեռանալով Ռուսաստանից:
«Հայաստանի դեմ ծավալված ապատեղեկատվական արշավը համակարգվում է Կրեմլի կողմից՝ օգտագործելով «Մատրյոշկա» և «Storm-1516» ցանցերը», - այս մասին էլ վկայում էր The Insider-ի հետաքննությունը, որի համաձայն՝ արշավի գլխավոր թիրախը վարչապետ Նիկոլ Փաշինյանն ու այլ պաշտոնյաներ են։ Ի դեպ, պարբերականը արտահոսած տվյալների բազայի հիման վրա պարզել էր, որ «Ուժեղ Հայաստան» դաշինքի առաջնորդ Սամվել Կարապետյանի 1999թ․ անձնագրային գործում որպես աշխատանքի վայր նշված է եղել ФСБ-ի (ՌԴ ԱԴԾ) տեղեկատվական կենտրոնը: Ըստ այդ նույն աղբյուրների՝ Կարապետյանի վրա Մոսկվայից «ուժեղ ճնշումներ» են եղել՝ քաղաքականություն մտնելու և դաշինք ձևավորելու համար, որպեսզի Մոսկվան պահպանի իր ազդեցությունը Հայաստանում:
	Շատ կարևոր էին նաև հայաստանյան որակյալ լրատվամիջոցների բացահայտումները։ Այսպես՝ Factor TV-ի անցկացրած հետաքննությամբ պարզ է դարձել, թե ինչ է իրենից ներկայացնում Հայաստանում անվճար տարածվող Wyoming Star թերթը և ինչ քարոզչական մանիպուլյացիաներով է այն զբաղվում՝ տարածելով կեղծ հարցումների տվյալներ, խեղաթյուրված փաստեր, մոլորեցնող նարատիվներ, հոգեբանական տագնապ առաջացնող նյութեր։ Ուշագրավ է, որ թերթը ներկայացվում էր որպես ամերիկյան, սակայն իրականում տպագրվում էր Մոսկվայում և ներմուծվում Հայաստան: Որպես լրատվական գործունեություն իրականացնող՝ թերթի վերջին էջում նշվում էր Գավառում գրանցված «Վանիկ Վոլոդյայի Շուքուրյան» ԱՁ-ն: Պարբերականի բոլոր հոդվածներն անստորագիր են եղել, կայքում ներկայացված լրագրողների կամ քաղաքագետների կենսագրությունները` հորինված, գեներացված արհեստական բանականության միջոցով:
	Ի դեպ, այս բացահայտման առիթով Վանիկ Շուքուրյանը դատական հայց է ներկայացրել ընդդեմ «Ֆակտոր տեղեկատվական կենտրոն» ՀԿ-ի  (Factor TV-ի հիմնադիր)՝ գործարար համբավն արատավորող տվյալները հերքելու և փոխհատուցում վճարելու պահանջներով։	 
	Վերոնշյալ քարոզչական մեթոդները կիրառվում էին նաև DIMI-ի՝ ներքին տեղեկատվական մանիպուլյացիայի և միջամտության ընթացքում՝ խաբուսիկ, ապակողմնորոշող պատմություններ, կեղծիքներ՝ հասարակության վրա ներազդելու, պառակտումն ու բևեռացումը խթանելու համար: Այստեղ նույնպես գործել են ցանցեր, որոնք ղեկավարվում էին կոնկրետ կենտրոններից՝ ընդհանուր մարտավարությամբ։ Որպես կանոն, այդ քարոզչությունը ներառում էր այնպիսի զգայուն թեմաներ, ինչպիսիք են ավանդական արժեքները, ինքնիշխանությունը, ներքին կոռուպցիան, պատերազմն ու խաղաղությունը։
	Բևեռացված լրատվական դաշտում պրոռուսական թեզերն առաջ մղող հարթակներն ընտրել էին մի աշխատաոճ, որով փորձում էին բարեխիղճ լրատվության տպավորություն ստեղծել, բայց իրականում տարածել քարոզչական կեղծ տեղեկություն։ Մասնավորապես՝ այս կամ այն «անհրաժեշտ» լուրը հրապարակելիս զետեղվում էր նաև պաշտոնական հերքումը, սակայն առավել վստահելի ներկայացվում էր հորինված, վարկաբեկող նարատիվը։ Այսպես, անդրադառնալով ընդդիմության կողմից շահարկվող՝ 300 հազար ադրբեջանցիների Հայաստանում բնակեցնելու թեմային՝  «Իշխանություն» հարթակը գրում է․ «Հավաքագրում են Հայաստանում ապրած ադրբեջանցիների տվյալները։ «Իշխանություն» լրատվականը փորձեց մանրամասներ ճշտել Ներքին գործերի նախարարությունից, սակայն գերատեսչությունից մեր տեղեկությունները կտրականապես հերքեցին՝ պնդելով, թե «լկտի սուտ» է: Իշխանությունները, բնականաբար, նախընտրական թեժ փուլում չէին հաստատի որևէ գործընթաց, որը հասարակության կողմից կարող էր ընկալվել որպես հակահայկական օրակարգի իրականացում։ Այդ պատճառով պաշտոնական հերքումն ինքնին չի հերքում մեզ փոխանցված տեղեկությունները»։ 
	Տվյալ աշխատաոճի ևս մեկ օրինակ է Armlur.am լրատվական կայքի հրապարակումն առ այն, որ «ՔՊ-ն ցանկանում է փոխել Արցախյան պատերազմների հերոսների հիշատակին անվանակոչված դպրոցների անունները»։ Թեև նյութում խմբագրությունը նշել է, որ լուրը հերքվել է թե՛ ԿԳՄՍ նախարարության, թե՛ ԱԺ-ի կողմից, սակայն վերջում նորից շեշտել է․ «Ըստ մեր աղբյուրների, նախագիծը շրջանառության մեջ կդրվի ընտրություններից հետո, եթե ՔՊ-ն ընտրվի։ Ըստ մեր տեղեկությունների՝ նախատեսում են, որ սեպտեմբերից՝ նոր ուսումնական տարվանից, որևէ դպրոց չկրի արցախյան պատերազմներին առնչվող անուններ»։
	Media.am հարթակը արհեստական բանականությամբ աշխատող Disint.ai գործիքի միջոցով 2026թ․ առաջին կիսամյակի ընթացքում (ներառյալ նախընտրական և հետընտրական շրջանը) մշտադիտարկել է YouTube-ի հայկական սեգմենտում քաղաքական թեմաներին վերաբերող նյութերը[footnoteRef:1]։ Ըստ այդմ՝ ընտրություններից անմիջապես առաջ և հետո քաղաքական պատումների շրջանառությունը կտրուկ աճել է։ Ինչպես նշվում է հետազոտության մեջ, նարատիվների տարածման ամենաինտենսիվ փուլում օրական առավել բարձր ցուցանիշ են գրանցել իրար հակասող երկու պատում՝ «Քաղաքացիական պայմանագիրը» և Նիկոլ Փաշինյանը տնտեսական առաջընթաց են ապահովել» (57 անգամ, հունիսի 8) և «Նիկոլ Փաշինյանը բռնապետություն է սարքում Հայաստանը» (56, հունիսի 4)։ Ըստ հետազոտողների՝ սա կարևոր է տեղեկատվական դաշտի բևեռացվածության խնդիրը քննարկելու համար․ «լսարանին նույն շրջանում մատուցվել են քաղաքական կողմնորոշման տեսանկյունից հակադիր պատումներ»։ [1:  https://media.am/hy/verified/2026/07/03/46621/] 

	Նախընտրական քարոզարշավի ընթացքում ագրեսիվ, վիրավորանքներով լի արտահայտություններով նյութերը սոցցանցերում հաճախ տարածվում էին այնպիսի հնարքներով, որ դժվար էր գտնել դրանց ծագման աղբյուրը։ Օրինակ՝ մայիսի 18-ին համացանցում տարածվեց մի տեսանյութ, որտեղ դիմակավորված անձինք Արցախի բարբառով սպառնալիքներ էին հնչեցնում ՀՀ վարչապետ Նիկոլ Փաշինյանի հասցեին։ Այս պատմությունը մեծ քննարկումների առիթ դարձավ հայաստանյան ներքաղաքական կյանքում՝ շահարկվելով թե՛ իշխանության, թե՛ ընդդիմադիր դաշտի գործիչների կողմից։ ՀՀ վարչապետն այն ներկայացրեց որպես իր դեմ ուղղված վտանգների և քաղաքական սպառնալիքների օրինակ։ Սակայն ընդդիմադիր որոշ ուժեր, ինչպեսև դրանց հետ ասոցացվող լրատվամիջոցներն այդ տեսանյութը վերագրեցին իշխանություններին։ ՀՀ քննչական կոմիտեում նախաձեռնվել է քրեական վարույթ՝ մի խումբ անձանց կողմից սպանության նախապատրաստության, քարոզչությանը խոչընդոտելու, զենք-զինամթերքի ապօրինի շրջանառության հոդվածներով։ Տեսանյութի հերոսներից մեկի ինքնությունը բացահայտվել է՝ նա 2024 թվականից բնակվում է արտերկրում։
	Ընտրությունների շրջանում լրատվամիջոցների գործունեության խնդիրներին անդրադարձել են նաև միջազգային դիտորդները։ Ըստ հունիսի 8-ին հրապարակված ԵԱՀԿ ԺՀՄԻԳ նախնական զեկույցի՝ «Լրատվամիջոցների բևեռացված միջավայրը, կողմնակալ լուսաբանումը և մանիպուլյատիվ բովանդակության կիրառմամբ պառակտող առցանց քարոզարշավը բացասաբար են անդրադարձել հավաստի տեղեկություն ստանալու ընտրողների իրավունքի վրա»։ Զեկույցում արձանագրվել է, որ Հանրային հեռուստաընկերությունը կողմնակալություն է դրսևորել իշխող ուժի հանդեպ, իսկ մի շարք այլ լրատվամիջոցներ՝ ընդդիմադիր ուժերի։ Ինչ վերաբերում է հանրային կարծիք ձևավորողներին, այդ թվում՝ մեդիա դերակատարներին ու բլոգերներին, որոնք զեկույցում ներկայացված են որպես «երրորդ կողմ», ապա նրանք նույնպես ակտիվ ներգրավված են եղել քարոզարշավում՝ «իրենց ֆինանսավորման աղբյուրների բացահայտման պահանջի բացակայության պայմաններում»։ 
	Առհասարակ լրատվական գործունեություն իրականացնողների, հատկապես ոլորտում իրավաբանական անձի կարգավիճակ ունեցողների սեփականության և ֆինանսական աղբյուրների թափանցիկության խնդիրը վաղուց է բարձրաձայնվում, սակայն արդյունավետ լուծումներ դրան չեն տրվում՝ ո՛չ օրենսդրորեն, ո՛չ էլ պրակտիկայում։ Սա ավելի ու ավելի է նպաստում քաղաքական փողերի ներթափանցմանը մեդիա ոլորտ, խթանում ԶԼՄ-ների բևեռացումը։  
	Այս ուղղությամբ օրենսդրական փոփոխություններն առօրէական են, և դրանք հաշվի են առնվում ԽԱՊԿ-ի և գործընկեր կազմակերպությունների կողմից մշակվող՝ Հայաստանի մեդիա օրենսդրության բարեփոխումների Հայեցակարգում, որի հեղինակները հույս են հայտնում, որ փաստաթուղթը հիմք կհանդիսանա նոր, ժամանակակից պահանջներին համապատասխանող օրինագծերի պատրաստման համար, իսկ գալիք խորհրդարանն առավել արդյունավետ համագործակցության պատրաստակամություն կդրսևորի։
Իր հերթին իշխանությունն էլ մի նոր նախաձեռնությամբ է հանդես եկել․ հունիսի 8-ին Ազգային ժողովում 2025թ․ բյուջեի տարեկան հաշվետվության քննարկման ժամանակ ֆինանսների նախարար Վահե Հովհաննիսյանը հայտարարել է, որ պատրաստվում են ստեղծել հնարավորություն, որով սոցիալական կրեդիտների մի մասը կուղղվի լրատվամիջոցներին, ՀԿ-ներին և կուսակցություններին՝ սահմանված չափանիշների համաձայն։  Հունիսի 25-ի կառավարության նիստում գաղափարի մասին հայտարարել է նաև վարչապետ Նիկոլ Փաշինյանը։ 
Հիշեցնենք, որ սրան նախորդել են մի շարք դեպքեր, երբ բարձրաստիճան պաշտոնյաները վեճի են բռնվել տարբեր լրատվամիջոցների լրագրողների հետ՝ պահանջելով մատնանշել, թե որտեղից են նրանք ֆինանսավորվում։ Օրինակ՝ ապրիլի 14-ին Ազգային ժողովում ճեպազրույցի ժամանակ ԱԺ փոխխոսնակ Ռուբեն Ռուբինյանը հերթական անգամ հայտարարել է․ «Թիրախավորել և թիրախավորելու եմ լրատվամիջոցներին․․․Այն լրատվամիջոցները, որոնք իրենց ֆինանսական աղբյուրները թափանցիկ չեն ներկայացնում, հայտնվելու են իմ թիրախի ներքո»[footnoteRef:2]։ Նման հայտարարություններ ԽԱՊԿ-ն արձանագրել էր նաև նախորդ եռամսյակային զեկույցում։
	Նախընտրական ժամանակահատվածում տեղի ունեցան գործընթացներ, երբ այս կամ այն քաղաքական ուժի կողմից ստեղծված կամ դրա հետ ասոցացվող լրատվամիջոցները պարզապես ընդհատեցին գործունեությունը՝ իրենց հիմնադիրների/ղեկավարների դեմ ձեռնարկված քննչական գործողությունների ու հարուցված քրեական գործերի արդյունքում։ Այսպես՝ մայիսի 22-ին 7or.am կայքը հաղորդել է, որ իրավապահների գործողությունների հետևանքով այս հարթակը չի կարող գործարկվել։ Խնդիրն այն էր, որ կայքի հիմնադիր, «Մայր Հայաստան» կուսակցության ղեկավար Անդրանիկ Թևանյանին առաջադրվել է մեղադրանք պետական դավաճանության և լրտեսության հոդվածներով։ Քննչական կոմիտեն հատուկ գործողություններ է իրականացրել նաև խմբագրությունում՝ առգրավելով համակարգիչները։ Այս իրավիճակում լրատվական աշխատանքը շարունակվել է ֆեյսբուքյան էջով ու յութուբյան ալիքով։ 
	Նույն կերպ «Արմատ Մեդիա» կայքի գույքը (համակարգիչներ, հեռախոսներ և այլ տեխնիկա) առգրավվել է Ազգային անվտանգության ծառայության և Քննչական կոմիտեի կողմից, իսկ խմբագրության գրասենյակը՝ կապարակնքվել։ Այս դեպքն էլ կապված է կայքի հիմնադիր, «Ուժեղ Հայաստան» կուսակցության անդամ Ալեքսան Ալեքսանյանին առաջադրված մեղադրանքի հետ։ Նա երկու ամսով կալանավորվել է՝ հավաքներին մասնակցելու նպատակով մարդկանց նյութապես շահագրգռելու և առանձնապես խոշոր չափերով փողերի լվացման համար: Այս գործողությունները տեղի են ունեցել հունիսի 5-ին։ Դիտարկվող եռամսյակի ավարտի դրությամբ կայքը չի վերագործարկվել։
	Այս փաստերը ցցուն օրինակներ են, թե ինչպես է լրատվական գործունեությունը սերտաճում ու միաձուլվում քաղաքական գործունեության հետ՝ սրա բոլոր բացասական հետևանքներով։ Եվ թե ինչպես է լրատվամիջոցը, ներքաշվելով քաղաքականության մեջ, դադարում օգտվել իր համար օրենքով նախատեսված երաշխիքներից։ Համենայնդեպս, իրավապահ մարմինների հաղորդագրություններից բխում է, որ թե՛ 7or.am-ում, թե՛ «Արմատ մեդիա»-ում իրականացված խուզարկությունները կապված են ոչ թե դրանց լրատվական գործունեության, այլ հիմնադիր քաղաքական գործիչներին ներկայացված ծանր մեղադրանքների հետ։ 	 [2:  https://www.youtube.com/watch?v=ob9T2A7HC5c] 

[bookmark: _Hlk232428005]	Այդուհանդերձ, վերոհիշյալ փաստերը կարող են քննադատական արձագանքի արժանանալ միջազգային իրավապաշտպան կառույցների կողմից։ Ի դեպ, «Լրագրողներ առանց սահմանների» կազմակերպությունը ապրիլի 30-ին հրապարակած «Մամուլի ազատության ինդեքս-2026» զեկույցում Հայաստանի խոսքի ազատության ոլորտում հետընթաց էր արձանագրել․ ի տարբերություն նախորդ տարվա ցուցանիշի՝ 34-րդ հորիզոնականի, ՀՀ-ն աշխարհի 180 երկրների շարքում զբաղեցրել է 50-րդ տեղը[footnoteRef:3]։ Փաստաթղթում որպես մտահոգիչ երևույթներ են մատնանշվում ընդդիմադիր հայացքներ ունեցող բլոգերների նկատմամբ հարուցված քրեական գործերը և ընդդեմ լրագրողների ու լրատվամիջոցների ներկայացված դատական հայցերի մեծ թիվը (այդ թվում՝ պաշտոնյաների կողմից)։ Ինչպես նշում է իրավապաշտպան կազմակերպությունը, «չնայած Հայաստանն ունի բազմազան մեդիադաշտ, այն բևեռացված է, ․․․իսկ ապատեղեկատվության և ատելության խոսքի մակարդակն աննախադեպ է և պայմանավորված է ներքաղաքական լարվածությամբ, երկրի սահմաններին անվտանգության խնդիրներով և Ռուսաստանի ու Եվրամիության միջև Հայաստանի բարդ իրավիճակով»։
	Այս տվյալները ընդդիմադիր ուժերը օգտագործեցին որպես ժողովրդավարության հարցում իշխանությունների ձախողման ապացույց։ Իսկ իշխանության ներկայացուցիչների կարծիքով՝ նահանջի հիմնական պատճառը ոչ թե պետական ճնշումներն են, այլ մեդիադաշտում առկա սանձարձակ գործելաոճը, ֆեյքային արշավները և որոշ լրատվամիջոցների կողմից մասնագիտական էթիկայի նորմերի կոպիտ խախտումները։ Օրինակ, ԱԺ նախագահ Ալեն Սիմոնյանը, մեկնաբանելով այս ցուցանիշը, մայիսի 6-ին ասել է, որ հետևություններ կլինեն, և ուշադրություն է հրավիրել այն փաստի վրա, որ այս ցուցանիշով հանդերձ Հայաստանը շատ զարգացած երկրներից առաջ է, և այն խոսքի ազատությունը, որ հիմա կա, Սիմոնյանի գնահատմամբ, գերդոզավորված է․ «Լրատվական դաշտի 90 տոկոսը ընդդիմադիր դաշտին է պատկանում, ով ինչ ուզում ասում է․․․»[footnoteRef:4]։
	Եռամսյակի ընթացքում թե՛ պաշտոնյաները, թե՛ ընդդիմության ներկայացուցիչները շարունակել են խտրական մոտեցում ցուցաբերել, թիրախավորել, անհանդուրժող ու վիրավորական վերաբերմունք դրսևորել լրագրողների հանդեպ։ Մասնավորապես՝ մայիսի 19-ին Լոռիում Սպիտակի համայնքապետի տեղակալ Արտակ Մաթոսյանը «Ազատություն» ռադիոկայանի լրագրող Կարինե Սիմոնյանի հարցին, թե ինչու է աշխատանքի ժամին ներկա իշխող ուժի քարոզարշավին, ի պատասխան հարվածել է տեսախցիկին ու ասել․ «Յեքա կնիկ ես…վարչապետն ա եկել․․․»։ Իսկ Սպիտակի քաղաքապետ Քաջայր Նիկողոսյանն ի պատասխան նույն դիտարկման՝ ասել է․ «Դուք էն մարդը չեք, որ ձեզ բան ասեմ, հասկացողին են ասում»։ Ի դեպ, դեպքի առիթով նախաձեռնվել է քրեական վարույթ։
	Մայիսի 2-ին Տավուշի մարզի Կիրանց գյուղի Սուրբ Երրորդություն եկեղեցու մոտ նախկին ընդդիմադիր պատգամավոր Գեղամ Նազարյանը NewDay.am կայքի խմբագիր Անի Գևորգյանի և The Armenian Report պարբերականի թղթակից Անի Խաչատրյանի հարցերին ի պատասխան անպարկեշտ բառապաշար է գործածել՝ սպառնալով և վիրավորելով նրանց[footnoteRef:5]։ Լրագրողները մայիսի 19-ին դեպքի առիթով հայց են ներկայացրել դատարան՝ ներողություն խնդրելու և հերքումով հանդես գալու պահանջներով։ [3:  https://rsf.org/en/country/armenia]  [4:  https://www.facebook.com/watch/?v=1516941613346615]  [5:  https://www.facebook.com/reel/1676224040048078] 

	Թե՛ քարոզարշավի ժամանակահատվածում,  թե՛ դրանից դուրս տեղի ունեցած բոլոր նմանատիպ դեպքերը ներկայացված են զեկույցի համապատասխան բաժիններում։	
	Ընդհանուր առմամբ երկրորդ եռամսյակի ընթացքում ԽԱՊԿ-ն արձանագրել է ֆիզիկական բռնության 1 և 30 տարատեսակ այլ ճնշումների դեպքեր։ Վերջիններից 3-ը կիբերհարձակման, 13-ը անհարգալից վերաբերմունքի, թիրախավորման, մասնագիտական գործունեության խոչընդոտման կամ սպառնալիքի տեսքով են, 3-ը խտրականության դրսևորումներ են։ Ընդդեմ լրագրողների և լրատվամիջոցների ներկայացվել է 11 նոր դատական հայց, որոնցից 3-ը՝ պաշտոնյաների կողմից, 3-ը՝ ընդդիմադիր քաղաքական գործիչների, 3-ը՝ քաղաքացիների, 1-ը՝ բիզնես ոլորտի ներկայացուցչի, 1-ը՝ լրատվամիջոցի։ 
[bookmark: _Hlk235526475][bookmark: _Hlk235440938]
	Նախորդ տարիներին և այս տարվա 6 ամիսներին ընդդեմ ԶԼՄ-ների և լրագրողների ներկայացված ու դեռևս քննվող դատական հայցերով որպես պատասխանող առավել շատ հանդես է գալիս «Ժողովուրդ» օրաթերթը (և Armlur.am կայքը)՝ 19 դատական գործ, ապա՝ Oragir.news կայքը և գլխավոր խմբագիր Գևորգ Էմին-Տերյանը՝ 11, ինչպես նաև՝ Hayeli.am կայքն ու դրա ղեկավար Անժելա Թովմասյանը՝ 8 գործ։	
	 Լրագրողների ու լրատվամիջոցների այլ ներկայացուցիչների նկատմամբ ճնշումների ու մասնագիտական գործունեության խոչընդոտումների վերոհիշյալ դեպքերից 10-ը արձանագրվել են նախընտրական քարոզարշավի ընթացքում և ընտրությունների օրը։ Դրանցից 1-ը ֆիզիկական բռնության է, 6-ը՝ վիրավորական վերաբերմունքի ու սպառնալիքների դրսևորումներ, 3-ը՝ կիբերհարձակում։ Այդ ընթացքում ընդդեմ լրագրողների և/կամ լրատվամիջոցների ներկայացվել է 5 դատական հայց, որոնք առնչվում են ընտրական-քարոզչական թեմաներին։ Վերջիններից հատկանշական են, օրինակ, ընդդիմադիր «Ուժեղ Հայաստան» կուսակցության, դրա ղեկավար Սամվել Կարապետյանի, մեկ այլ ընդդիմադիր քաղաքական գործիչ Գագիկ Ծառուկյանի ներկայացրած հայցերն ընդդեմ Հանրային հեռուստաընկերության։ Դրանց առիթը, հայցվորների պնդմամբ, հակաքարոզչական, զրպարտող արտահայտություններն են այդ լրատվամիջոցի եթերում։
[bookmark: _Hlk235526526]	Տարեսկզբից տեղեկություններ ստանալու և տարածելու իրավունքի խախտումների թիվը նվազել էր՝ դիտարկվող նախորդ շրջանների համեմատ։ Այս եռամսյակ, թեև այդ ցուցանիշը 4-ով ավելի է նախորդից, սակայն 2025թ․ նույն ժամանակահատվածի համեմատ նվազել է 28-ով։ Այսպիսով՝ 2026թ․ ապրիլ-հունիս ամիսներին ԽԱՊԿ-ն արձանագրել է տեղեկություններ ստանալու և տարածելու իրավունքի 11 խախտում, որոնցից անպատասխան մնացած հարցումների թիվը 4 է, ուշացած և թերի պատասխաններինը՝ 3-ական, ևս 1 հարցման պատասխանի տրամադրումն անհիմն մերժվել է։	
	Ուշագրավ է, որ եռամսյակի ընթացքում ԽԱՊԿ-ի գործունեությունն ու հրապարակած փաստաթղթերը որոշակի հետաքրքրություն են առաջացրել պետական մարմինների կողմից։ Այսպես, ապրիլի 27-ին կայացած ասուլիսին ԽԱՊԿ-ի ս․ թ․ առաջին եռամսյակի զեկույցը ներկայացնելուց հետո ՀՀ դատախազությունը դիմեց կազմակերպությանը և խնդրեց տրամադրել տվյալներ՝ լրատվամիջոցների ներկայացուցիչների հանդեպ ֆիզիկական բռնությունների դեպքերի մասին, որոնց առնչությամբ  դեռևս 2022 թվականից հարուցվել են քրեական գործեր, բայց որևէ առաջընթաց չի նկատվում։ Ի դեպ, երկրորդ եռամսյակում նույնպես այդ գործերի հետ կապված զարգացումներ չկան։
	Եվս մեկ օրինակ․ ՀՀ բարձր տեխնոլոգիական արդյունաբերության նախարարությունը ԽԱՊԿ-ին և գործընկեր կազմակերպություններին առաջարկել է գրավոր ներկայացնել մեկնաբանություններ ու առաջարկություններ «Տեսալսողական մեդիայի մասին» օրենքում փոփոխություններ և լրացումներ կատարելու օրինագծի վերաբերյալ։ Այդ կազմակերպությունները նախագծի առնչությամբ իրենց մտահոգություններն էին արտահայտել դեռևս 2025թ․ դեկտեմբերի 29-ի հայտարարությամբ, որտեղ նշել են, որ օրինագծի հեղինակներին չի հաջողվել ապահովել իրավական որոշակիություն և սահմանել կոնկրետ, ինքնաբավ նորմեր։ Ավելին՝ նախագիծը պարունակում է կամայական, միջազգային առաջադեմ պրակտիկային չհամապատասխանող որոշումների կայացման ակնհայտ ռիսկեր։ ԽԱՊԿ-ի և գործընկեր կազմակերպությունների փորձագետները մշակվել են փոփոխությունների ու առաջարկությունների փաթեթ և ապրիլի 21-ին այն ուղարկել են փոխնախարար Գևորգ Մելիքսեթյանին։
	Ազգային ժողովի ապրիլի 7-ի արտահերթ նիստում երկրորդ ընթերցմամբ և ամբողջությամբ ընդունվել է «Տեսալսողական մեդիայի մասին» օրենքում փոփոխություններ և լրացումներ կատարելու մեկ այլ նախագիծ։ Ըստ այս նոր կարգավորումների՝ տեսալսողական միդիածառայություն մատուցողները պարտավորվում են արհեստական բանականությամբ կամ այլ թվային լուծումներով ստեղծված սինթետիկ բովանդակությունը մակնշել հատուկ տեսանելի պիտակով։ Սա օրենքի իմպերատիվ պահանջ է, որը նպատակ ունի սպառողին հնարավորություն տալ հստակ տարբերակել տեխնոլոգիական գործիքակազմով գեներացված նյութը իրական բովանդակությունից[footnoteRef:6]։ [6:  https://www.e-draft.am/projects/9898/about?utm_source=chatgpt.com] 



ԼՐԱԳՐՈՂՆԵՐԻ ՈՒ ԼՐԱՏՎԱՄԻՋՈՑՆԵՐԻ ԻՐԱՎՈՒՆՔՆԵՐԻ ԽԱԽՏՈՒՄՆԵՐ
	2026թ. 2-րդ եռամսյակի ընթացքում լրագրողների և լրատվամիջոցների իրավունքների խախտումները ներկայացնում ենք ըստ ԽԱՊԿ-ի հետևյալ դասակարգման. 
·  ֆիզիկական բռնություններ լրագրողների նկատմամբ
·  ճնշումներ լրատվամիջոցների և դրանց աշխատակիցների նկատմամբ
·  տեղեկություններ ստանալու և տարածելու իրավունքի խախտումներ
ԽԱՊԿ-ի այս դասակարգումը որոշ չափով պայմանական է: Մասնավորապես, երբեմն տեղեկություններ ստանալուն և տարածելուն խոչընդոտելն ուղեկցվում է լրագրողի նկատմամբ բռնությամբ: Նման փաստերը վերագրված են խախտման այն տեսակին, որին, զեկույցի հեղինակների կարծիքով, առավել մոտ են: Այսուհանդերձ, կիրառված դասակարգումը հնարավորություն է տալիս առավել ամփոփ և ակնառու ներկայացնել լրագրողների ու ԶԼՄ-ների իրավունքների խախտումների ընդհանուր պատկերը:
	Զեկույցի համապատասխան ենթաբաժիններում զետեղված են 2026թ. 2-րդ եռամսյակի ընթացքում լրագրողների և լրատվամիջոցների իրավունքների խախտումների փաստերը, ինչպես նաև՝ նախորդ ժամանակահատվածներում տեղի ունեցած միջադեպերի հետ կապված զարգացումները։
[bookmark: _Hlk196134179]Ընդհանուր առմամբ, 2026թ. 2-րդ եռամսյակի ընթացքում արձանագրվել է լրագրողների ու լրատվամիջոցների իրավունքների տարատեսակ խախտումների  42 դեպք։ Դրանցից 1-ը ֆիզիկական բռնության, 30-ը տարբեր այլ ճնշումների, 11-ը՝ տեղեկություններ ստանալու և տարածելու իրավունքի խախտումներ են։
[bookmark: _Hlk188638869]
Ստորև ներկայացնում ենք այդ տվյալները, ինչպես նաև՝ համեմատությունը նախորդ տարվա ցուցանիշների հետ։









[bookmark: _Hlk227671752]Ինչպես և նախորդ զեկույցներում, Խոսքի ազատության պաշտպանության կոմիտեն նշում է, որ աղյուսակներում բերված տվյալները կարող են սպառիչ չլինել և չեն հավակնում բացարձակ ճշգրտության: ԶԼՄ-ների ներկայացուցիչները  երբեմն հարկ չեն համարում հրապարակայնացնել իրենց մասնագիտական գործունեությունը խոչընդոտելու փաստերը, անտեսում են իրենց ուղղված տարաբնույթ սպառնալիքները կամ  նախընտրում են ինքնուրույն լուծել ծագած խնդիրներն ու հաղթահարել ապօրինի սահմանափակումները: Ուստի ԽԱՊԿ-ը համոզված է, որ խոչընդոտումների իրական քանակն ավելին է, քան արձանագրված է սույն զեկույցում։ Ստորև ներկայացնում ենք առավել նշանակալի փաստերը:

	








Ֆիզիկական բռնություններ լրագրողների նկատմամբ

2026 թվականի 2-րդ եռամսյակի ընթացքում արձանագրվել է լրագրողի նկատմամբ ֆիզիկական բռնության 1 դեպք, որի մանրամասները, ինչպես նաև նախկինում տեղի ունեցած բռնությունների հետ կապված զարգացումները ներկայացնում ենք ստորև՝ ժամանակագրական կարգով։ 
	
	
	Ապրիլի 9-ին Վերաքննիչ քրեական դատարանը շարունակել է Shantnews.am լրատվական կայքի թղթակից Արտակ Խուլյանի և Factor.am լրատվական կայքի օպերատոր Հովհաննես Սարգսյանի հանդեպ բռնության գործով քննությունը։ Դատական նիստեր են կայացել նաև մայիսի 7-ին, 27-ին, հունիսի 15-ին, իսկ հունիսի 25-ին որոշում է կայացվել դատավճիռը մեղադրյալներ Դավիթ Համբարձումյանի և Գոռ Համբարձումյանի մասով բեկանել և վարույթն այդ մասով ուղարկել նույն դատարան՝ նոր քննության: Բացի այդ, որոշվել է Գոռ  Համբարձումյանի նկատմամբ որպես խափանման միջոց կիրառված 2 մլն դրամի չափով գրավը թողնել անփոփոխ, իսկ Դավիթ Համբարձումյանի նկատմամբ կիրառված տնային կալանքը փոխել վարչական հսկողության՝ վերջինիս ազատ արձակելով դատական նիստի դահլիճում:
	Այս որոշման վերաբերյալ դատավոր Մակար Կիրակոսյանը հատուկ կարծիք է հայտնել՝ այն անընդունելի համարելով։ Ըստ նրա՝ Վերաքննիչ դատարանը բողոքներն ըստ էության չի քննել, չի ստուգել առաջին ատյանի դատարանի դատավճռի օրինականությունն ու հիմնավորվածությունը՝ համապատասխան վերջնական հետևության հանգելու համար։
	Հիշեցնենք, որ քրեական գործն առնչվում է 2018թ. ապրիլյան հեղափոխության օրերին տեղի ունեցած բռնություններին, այդ թվում՝ ԶԼՄ-ների ներկայացուցիչների դեմ. այն 8 անձի նկատմամբ մեղադրական եզրակացությամբ ուղարկվել էր դատարան: Այդ իրադարձությունների որոշ դրվագներով քրեական հետապնդումը դադարեցվել է՝ պատասխանատվության ենթարկելու վաղեմության ժամկետն անցած լինելու հիմքով: Պատասխանողների ներկայացուցիչներն առաջին ատյանի դատարանի վճռի դեմ վերաքննիչ բողոքներ էին ներկայացվել։
	(Մանրամասները՝ ԽԱՊԿ 2018-2026թթ. զեկույցներում, տե՛ս khosq.am կայքի «Զեկույցներ» բաժնում)։	

	Մայիսի 19-ին Լոռիում Սպիտակի համայնքապետի տեղակալ Արտակ Մաթոսյանն ի պատասխան «Ազատություն» ռադիոկայանի լրագրող Կարինե Սիմոնյանի դիտարկմանը, որ աշխատանքային ժամին նա ներկա է իշխող ուժի քարոզարշավին, հարվածել է տեսախցիկին ու ասել․ «Յեքա կնիկ ես…վարչապետն ա եկել․․․»։
	ՀՀ դատախազությունից ԽԱՊԿ-ի հարցմանն ի պատասխան հայտնել են, որ մայիսի 26-ին դեպքի առիթով նախաձեռնվել է քրեական վարույթ Քրեական օրենսգրքի 237-րդ հոդվածի 1-ին մասով (լրագրողի մասնագիտական օրինական գործունեությունը խոչընդոտելը): Կարինե Սիմոնյանը ճանաչվել է տուժող։ Նախաքննությունը շարունակվում է։
[bookmark: _Hlk227506346]Ճնշումներ լրատվամիջոցների և դրանց աշխատակիցների նկատմամբ
2026թ․ երկրորդ եռամսյակի ընթացքում գրանցվել է ԶԼՄ-ների և լրագրողների նկատմամբ տարատեսակ ճնշումների 30 դեպք։ Դրանք, ինչպես նաև նախորդ տարիներին արձանագրված փաստերի հետ կապված զարգացումները ներկայացնում ենք զեկույցի այս ենթաբաժնում՝ ժամանակագրական կարգով։
	
Ապրիլի 1-ին Երևանի ընդհանուր իրավասության դատարանում կայացել է «Ֆոտոլուր» լրատվական գործակալությունն ընդդեմ «Իրականում» ՍՊԸ-ի գործով հերթական դատական նիստը։ Հայցվորը պահանջում է պատասխանողից վերջինիս պատկանող Irakanum.am կայքում դադարեցնել գործակալության հեղինակային իրավունքի օբյեկտներ հանդիսացող լուսանկարների օգտագործումը, հեռացնել հրապարակվածները և 2 մլն 880 հազար դրամ փոխհատուցում վճարել։
	Հայցը ներկայացվել է 2025թ․ փետրվարի 3-ին։ Գործի քննության ընթացքում դատարանը մերժել է հայցվորի միջնորդությունը հայցի ապահովում կիրառելու մասին, այն է՝ պատասխանողին պատկանող գույքի կամ դրամական միջոցների վրա հայցագնի չափով արգելանք դնել։ Այս որոշման դեմ վերաքննիչ բողոքը նույնպես մերժվել է։ Դատարանը մերժել է նաև պատասխանողի միջնորդությունը հայցային վաղեմություն կիրառելու մասին։ 
	Եռամսյակի ընթացքում դատական նիստ է կայացել նաև մայիսի 29-ին, որի ժամանակ բաշխվել է ապացուցման բեռը։ Հաջորդ նիստը նշանակվել է հուլիսի 22-ին։

	Ապրիլի 1-ին Երևանի ընդհանուր իրավասության դատարանում կայացել է «Հրապարակ օրաթերթ» ՍՊԸ-ն ընդդեմ «Մեդիա նախաձեռնությունների կենտրոն» ՀԿ-ի գործով հերթական նիստը՝ զրպարտություն համարվող տեղեկությունները հրապարակայնորեն հերքելուն պարտավորեցնելու և փոխհատուցում վճարելու պահանջներով։ Գործն առաջին ատյանում քննվում է կրկնակի։
	Հիշեցնենք՝ հայցը ներկայացվել է 2021թ․ հուլիսի 19-ին, իսկ առիթը Factcheck.ge կայքի և ՀԿ-ի համատեղ ծրագրի շրջանակներում իրականացվող մեդիամոնիտորինգն է, որով բացահայտվում էին կեղծ լուրերն ու 
ապատեղեկատվական բնույթի նյութերը, իսկ Ֆեյսբուքն ու Ինստագրամը դրանք արգելափակում էին։ Հայցվորը կարծում է, որ օբյեկտիվ ընտրություն չի արվել, իսկ ընդհանուր առմամբ այդ գործողություններով ճնշում է գործադրում մամուլի նկատմամբ։ (Մանրամասները՝ ԽԱՊԿ 2021-2026թթ. զեկույցներում, տե՛ս www.khosq.am կայքի «Զեկույցներ» բաժնում)։
	Դատական նիստ է կայացել նաև ապրիլի 8-ին, իսկ 30-ին հայցն ամբողջությամբ մերժվել է։ Հունիսի 10-ին հայցվորը ներկայացրել է վերաքննիչ բողոք, որը 15-ին վերադարձվել է՝ թերությունները շտկելու։

               Ապրիլի 1-ին Վերաքննիչ քաղաքացիական դատարանը մերժել է ԱԺ պատգամավոր Արթուր Հովհաննիսյանն ընդդեմ «Ժողովուրդ թերթի խմբագրություն» ՍՊԸ-ի գործով հայցվորի բողոքն ընդդեմ առաջին ատյանի դատարանի որոշման, որով մերժվել էր հայցի ապահովման միջոց կիրառելու՝ պատասխանողի գույքի և բանկային հաշիվների վրա արգելանք դնելու մասին միջնորդությունը։
	Հիշեցնենք՝ հայցը ներկայացվել է ս․թ․ փետրվարի 18-ին՝ զրպարտություն համարվող տեղեկությունները հերքելուն պարտավորեցնելու, ինչպես նաև՝ 4 միլիոն դրամ պատվին, արժանապատվությանը և գործարար համբավին պատճառված վնասի փոխհատուցման, 180 հազար դրամ պետտուրքի և  300 հազար՝ փաստաբանի վարձատրության գումար բռնագանձելու պահանջներով։ Հայցի առիթը հունվարի 28-ին «Ժողովուրդ» թերթում և Armlur.am կայքում հրապարակված՝ «Արթուր Հովհաննիսյանը կեղծ տվյալներով վարձավճար է ստացել պետբյուջեից. փաստաթուղթ. «Ժողովուրդ» նյութն է [footnoteRef:7]։ Լրատվամիջոցը հրապարակման մեջ նաև հիշեցրել է, որ տարիներ առաջ Արթուր Հովհաննիսյանի ավտոմեքենայից հայտնաբերվել էր 0.24 մգ թմրանյութ։ 
	Դատավարական այլ գործողություններ եռամսյակի ընթացքում չեն կատարվել։ [7:  https://armlur.am/1537133/] 


	Ապրիլի 2-ին Երևանի ընդհանուր իրավասության դատարանում կայացել է քաղաքացի Սարգիս Յազիչյանն ընդդեմ «Իրավունք մեդիա» ՍՊԸ-ի գործով նիստը՝ զրպարտություն և վիրավորանք համարվող տվյալների համար ներողություն խնդրելու և հերքում հրապարակելու պահանջներով։
	2025թ․ հոկտեմբերի 13-ին ներկայացված հայցի առիթը սեպտեմբերի 12-ին ՍՊԸ-ին պատկանող Iravunk.com լրատվական կայքում հրապարակված հոդվածն է, ուր նշվում է, որ հայցվորը՝ կարգալույծ արված նախկին հոգևորականը, իր ծառայության ընթացքում աչքի է ընկել ոչ մաքուր վարքագծով, իսկ այժմ իր սուտ վկայություններով դարձել է Փաշինյանի լրատվականների սպասարկուն[footnoteRef:8]։ [8:  https://iravunk.com/?p=322594&l=am] 

	Դատական նիստ է կայացել նաև ս, թ․ ապրիլի 28-ին։ Հունիսի 10-ին հայցը մերժվել է, իսկ 30-ին հայցվորը այդ վճռի դեմ վերաքննիչ բողոք է ներկայացրել։

	Ապրիլի 3-ին Վերաքննիչ քաղաքացիական դատարանի որոշմամբ մերժվել է Պետական վերահսկողական ծառայությունն ընդդեմ քաղաքացի Սուսաննա Մուրադյանի և «Հետաքննող լրագրողներ» ՀԿ-ի գործով հայցվորի բողոքն ընդդեմ առաջին ատյանի վճռի, որով հայցը մերժվել էր։ Վերաքննիչ դատարանը նաև սահմանել է 50 հազար դրամ վճար՝ պատասխանողի փաստաբանի վարձատրության համար։ Որոշումը մտել է օրինական ուժի մեջ
	2025թ․ հունվարի 13-ին զրպարտություն համարվող տվյալները հերքելու և պատասխանողներից 2-ական միլիոն դրամ փոխհատուցում բռնագանձելու պահանջներով ներկայացված հայցի առիթը ՀԿ-ին պատկանող Hetq.am կայքում դեկտեմբերի 25-ին հրապարակված՝ «ՊՎԾ-ն «Արմենիա» ԲԿ-ում թերի ուսումնասիրություն է արել և կոծկել խախտումները»[footnoteRef:9] հոդվածն է, որում կոռուպցիոն գործարքների մասին խոսել է ՊՎԾ նախկին աշխատակից Սուսաննա Մուրադյանը։ Ընդ որում՝ կայքը հրապարակել է նաև ՊՎԾ-ի պարզաբանումները։ 2025թ․ դեկտեմբերի 19-ին հայցը մերժվել էր, և հայցվորը պարտավորեցվել էր վճարել 200 հազար դրամ՝ պատասխանողի փաստաբանական ծառայությունների համար։ [9:  https://hetq.am/hy/article/171772] 

	 
	Ապրիլի 3-ին Երևանի ընդհանուր իրավասության դատարանում տեղի է ունեցել «Հայաստանի ժուռնալիստների միություն» ՀԿ-ն, դրա նախագահ Սաթիկ Սեյրանյանը և «168 ժամ» ՍՊԸ-ն ընդդեմ Civic.am լրատվական կայքի և «Խոսքի ազատության պաշտպանության կոմիտե» ՀԿ նախագահ Աշոտ Մելիքյանի գործով դատական նիստ՝ զրպարտություն համարվող տվյալները հերքելու, հերքման տեքստը հրապարակելուն պարտավորեցնելու, ինչպես նաև պատվին, արժանապատվությանը կամ գործարար համբավին պատճառված վնասի փոխհատուցման պահանջներով։ 
	Հայցը ներկայացվել է 2022թ․ փետրվարի 28-ին, իսկ առիթը 2022թ․ հունվարի 31-ին Civic.am լրատվական կայքում հրապարակված հարցազրույցն է Աշոտ Մելիքյանի հետ, որտեղ վերջինս, անդրադառնալով ՀԺՄ հունվարի 29-ի համագումարին, մասնավորապես ասել է. «Դա ոչ թե Ժուռնալիստների միության համագումար էր, այլ ավելի շատ Ռոբերտ Քոչարյանի և Սերժ Սարգսյանի քարոզիչների ալյանս, որը հավաքվել էր իր հերթական անելիքները որոշելու և իրենց ճամբարին սպասարկող այդ կազմակերպության ղեկավար ընտրելու...»:
Ս․ թ․ փետրվարի 6-ին դատարանի որոշմամբ պատասխանող Civic.am լրատվական կայքը փոխարինվել է պատշաճ պատասխանողներով՝ «Քաղաքացիական պայմանագիր» կուսակցությունով և Վահագն Ալեքսանյանով։ Ապրիլի 30-ին դատարանը մերժել է այս երկու պատասխանողների ներկայացրած միջնորդությունը՝ հայցային վաղեմություն կիրառելու մասին։ Հունիսի 5-ի նիստում բաշխվել են ապացուցման պարտականությունները։ Հաջորդ նիստը նշանակվել է օգոստոսի 5-ին։
	
	Ապրիլի 3-ին փաստաբան Գեղամ Մարգարյանն ընդդեմ Եղիազար Բաղդասարյանի և «Օրագիր Մեդիա» ՍՊԸ-ի գործն ընդունվել է նոր վարույթ Կոտայքի մարզի ընդհանուր իրավասության դատարանում։
	Հիշեցնենք՝ վիրավորանք հանդիսացող արտահայտության համար հրապարակային ներողություն խնդրելու, զրպարտություն համարվող տվյալները հերքելու, ինչպես նաև դրամական փոխհատուցում վճարելու պահանջներով 2024թ․ օգոստոսի 5-ին ներկայացված հայցի առիթը հունիսի 26-ին ՍՊԸ-ին պատկանող Oragir.news կայքում հրապարակված՝ «Միրգը վրան ծառերը սղոցով կտրեցին․ Գառնիի ծառերի սպանդի հետքերով» հոդվածն է [footnoteRef:10], որում նշված է, թե Գեղամ Մարգարյանն ու ևս 2 հոգի մտել են Եղիազար Բաղդասարյանի այգու տարածք և 126 ծառ կտրել՝ պատճառելով 11 միլիոն դրամի վնաս։ 
	Ս․ թ․ հունվարի 12-ին Վերաքննիչ քաղաքացիական դատարանը բավարարել է հայցվորի բողոքն ընդդեմ առաջին ատյանի վճռի, որով հայցը մերժվել էր հայցային վաղեմության հիմքով։ Գործն ուղարկվել էր նոր քննության:
	 Հունիսի 4-ին տեղի է ունեցել դատական նիստ, հաջորդը նշանակվել է հուլիսի 1-ին։ [10:  https://oragir.news/hy/material/2024/06/26/121656] 


	Ապրիլի 7-ին Ազգային բժշկական պալատի նախագահ Նարեկ Վանեսյանն ընդդեմ «Ժողովուրդ թերթի խմբագրություն» ՍՊԸ-ի գործով պատասխանողը բողոք է ներկայացրել Վերաքննիչ քաղաքացիական դատարան ընդդեմ առաջին ատյանի վճռի, որով հայցը մասնակի բավարարվել էր, և լրատվամիջոցը պարտավորեցվել էր հրապարակել հերքում, հայցվորին վճարել 200 հազար դրամ զրպարտության, 100 հազար դրամ՝ վիրավորանքի համար, ինչպես նաև 49 հազար դրամ պետտուրքի գումար։ 
	Հիշեցնենք՝ հայցը ներկայացվել էր 2025թ․ օգոստոսի 13-ին՝ հերքում հրապարակելու, վիրավորանքի և զրպարտության համար ընդհանուր 4 միլիոն դրամ փոխհատուցում վճարելու պահանջներով։ Առիթը օգոստոսի 1-ին ՍՊԸ-ին պատկանող «Ժողովուրդ» թերթի և Armlur.am կայքի հրապարակումն է ՝ «Մահվան նախարարն» ու նրա իրավահաջորդն ընդդեմ վարչապետի»[footnoteRef:11], ըստ որի՝ «մահվան նախարար» բնորոշմամբ պիտակավորված Արսեն Թորոսյանը ամեն կերպ ցանկանում է Երևանի «Սուրբ Գրիգոր Լուսավորիչ» բժշկական կենտրոնի տնօրեն դարձնել իր մտերիմ Նարեկ Վանեսյանին, բացի այդ՝  «Նարեկ Վանեսյանը այն անձն է, որը կորոնավիրուսի ժամանակ Երևանի կարանտինային վայրերի ղեկավարն է եղել, ուստի ներգրավված է եղել տարբեր ենթադրյալ չարաշահումների գործերում»։
 [11:  https://armlur.am/1492131/] 

	Ապրիլի 8-ին Կոտայքի մարզի ընդհանուր իրավասության դատարանը (ք․ Եղվարդի նստավայր) մասնակի բավարարել է ՀՀ արտգործնախարար Արարատ Միրզոյանի հայցն ընդդեմ «Մեդիահաբ» ՍՊԸ-ի և լրագրող Վահե Մակարյանի՝ հայցվորի պատվին և արժանապատվությանը պատճառված վնասի հատուցման պահանջի վերաբերյալ։
	2025թ․ սեպտեմբերի 8-ին ներկայացված հայցի առիթը Mediahub.am կայքում օգոստոսի 11-ին Վահե Մակարյանի հրապարակված լուրն է այն մասին, որ Միրզոյանը «Զվարթնոց» օդանավակայանում չի պատասխանել լրագրողների հարցերին։ «Նա իրեն մոտեցող լրագրողների հետ իրեն պահում է չափազանց բռի, անտակտ ու նույնիսկ լկտի ձևով՝ պարբերաբար կոպտելով և վիրավորելով լրագրողներին, իսկ թուրք կամ ադրբեջանցի լրագրողների հետ իրեն շատ բարեկիրթ է պահում՝ գրեթե խոնարհ հարսի կամ իրենց հնազանդ ու կամակատար աշխատակցի, եթե չասենք՝ գործակալի պես», - գրել է Մակարյանը՝ մի քանի անգամ պաշտոնյային անվանելով ապերախտ[footnoteRef:12]։  [12:  https://mediahub.am/post/4nu8dqjldxrxf7uy] 

	Վճռով լրատվամիջոցը պարտավորեցվել է հրապարակել հերքում, վճարել 150 հազար դրամ՝ որպես վիրավորանքի փոխհատուցում, 80 հազար դրամ՝ փաստաբանի վարձատրության, 26 հազար դրամ՝ պետական տուրքի գումար: Լրագրողի նկատմամբ ներկայացված պահանջները մերժվել են։
	Մայիսի 20-ին պատասխանող լրատվամիջոցը վերաքննիչ բողոք է ներկայացրել։

Ապրիլի 8-ին «Նյուզ ԷյԷմ» ՍՊԸ-ն ընդդեմ «Հրապարակ օրաթերթ» ՍՊԸ-ի գործով հայցվորը վերաքննիչ բողոք է ներկայացրել ընդդեմ առաջին ատյանի վճռի, որով հայցն ամբողջությամբ  մերժվել էր։ Ապրիլի 27-ին բողոքն ընդունվել է վարույթ։
	Զրպարտություն հանդիսացող տվյալները հերքելուն, վիրավորանքի համար հրապարակային ներողություն խնդրելուն պարտավորեցնելու և գործարար համբավին պատճառված վնասը փոխհատուցելու պահանջներով այս հայցը ներկայացվել է 2022թ․ սեպտեմբերի 13-ին, իսկ առիթը Hraparak.am կայքի օգոստոսի 10-ի հոդվածն է[footnoteRef:13], ըստ որի՝ News.am-ը Պաշտպանության նախարարության խնդրանքով հերքել է իրենց լուրը՝ նախարարի մասնակցությամբ մի տհաճ միջադեպի մասին[footnoteRef:14]։  [13:  https://shorturl.at/RS037]  [14: https://news.am/arm/news/715553.html?fbclid=IwAR1ylYKEbbCvMHBqgLEU1oIYoEovjLuBLWdQw6lpFy326e0iQXYlf-_3uLw] 


	Ապրիլի 8-ին Երևանի ընդհանուր իրավասության դատարանում կայացել է փաստաբան Տիգրան Եգորյանն ընդդեմ Գագիկ Եղիազարյանի և «Հրապարակ օրաթերթ» ՍՊԸ-ի գործով նիստ՝ պատվին և արժանապատվությանը պատճառված վնասի հատուցման պահանջով։
	2024թ․ մայիսի 15-ին ներկայացրած հայցի առիթը ապրիլի 12-ին ՍՊԸ-ին պատկանող Hraparak.am լրատվական կայքում զետեղված լուրն է՝ «Սասնա ծռեր»-ից Գագիկ Եղիազարյանը Եգորյանին մեղադրում է իրեն փոխհատուցած 2500 եվրոն հափշտակելու մեջ» վերնագրով[footnoteRef:15]։ 	
	Դատական նիստ է տեղի ունեցել նաև ս․ թ․ ապրիլի 29-ին, իսկ հունիսի 12-ին կայացված վճռով հայցը մերժվել է: Դատարանը գտել է, որ թեև ներկայացված փաստացի տվյալները զրպարտչական են, սակայն դրանք ներկայացվել են պատասխանողի ֆեյսբուքյան էջում, ոչ՝ լրատվամիջոցի կողմից։ Արդյունքում պահանջի սխալ ձևակերպման պատճառով հայցը մերժվել է։ [15:  https://hraparak.am/post/9b0db6454fecc2af9fda1c4f89034172] 


	Ապրիլի 8-ին Երևանի ընդհանուր իրավասության դատարանում տեղի է ունեցել ՀՀ պաշտպանության նախկին նախարար Սեյրան Օհանյանի կինը՝ Ռուզաննա Խաչատրյանն ընդդեմ «Հայաստանի հանրային հեռուստաընկերություն» ՓԲԸ-ի գործով նախնական նիստը՝ հրապարակային արտահայտված զրպարտությունից պատիվը և արժանապատվությունը պաշտպանելու պահանջի վերաբերյալ։ 
	Հայցը ներկայացվել է մարտի 16-ին, իսկ առիթը փետրվարի 23-ին Հ1-ի «Լուրեր»-ի երեկոյան եթերում հեռարձակված՝ «Սեյրան Օհանյանի կինը մեղադրյալի աթոռին է» ռեպորտաժն է, որտեղ նշվում է, թե Ռուզաննա Խաչատրյանը փաստաթղթային կեղծիքներ է թույլ տվել, թաքցրել է անշարժ գույքերի տվյալները[footnoteRef:16]։ 
	Գործով նիստեր են կայացել նաև մայիսի 27-ին, հունիսի 24-ին, մյուսը նշանակվել է սեպտեմբերի 4-ին։
	Մայիսի 7-ին էլ կայացել է Կարինե Մարգարյանն ընդդեմ Հանրային հեռուստաընկերության գործով նախնական դատական նիստ՝ պատիվը, արժանապատվությունն ու գործարար համբավն արատավորող տեղեկությունները հերքելու և 2 միլիոն դրամ փոխհատուցում վճարելու պահանջներով։ 
	Այս հայցը ներկայացվել է ս․ թ․ մարտի 21-ին նույն առիթով․ ըստ վերոհիշյալ ռեպորտաժի՝ Կարինե Մարգարյանը քաղաքացիական գործով կեղծ ապացույցներ է ներկայացրել դատարան, Ռուզաննա Խաչատրյանի հետ մասնակցել փաստաթղթային կեղծիքների։
	Գործով նիստ է կայացել նաև հունիսի 16-ին, իսկ 29-ին կայացված վճռով հայցը մասնակիորեն բավարարվել է՝ պատասխանողը պարտավորեցվել է հերքել զրպարտություն համարվող տեղեկությունները, որպես փոխհատուցում վճարել 200 հազար դրամ և ևս 26 հազար՝ պետական տուրքի գումար: [16:  https://www.youtube.com/watch?v=FZl7WiT5ngE&t=1226s] 


	Ապրիլի 9-ին Մհեր Դերձյանն ընդդեմ «Ժողովուրդ թերթի խմբագրություն» ՍՊԸ-ի գործով պատասխանողը բողոք է ներկայացրել Վճռաբեկ դատարան ընդդեմ վերաքննիչ ատյանի որոշման, որով էլ մերժվել էր բողոքն ընդդեմ հայցը բավարարելու մասին վճռի։ Վճռաբեկ բողոքի ընդունումը մայիսի 27-ին նույնպես մերժվել է։ 
	Հիշեցնենք, որ 2019թ. ապրիլի 15-ին ներկայացված հայցի առիթը եղել է թերթի հրապարակումն այն մասին, որ Մհեր Դերձյանի շինարարական ծրագիրը կարող է լավ մտածված խաբեություն լինել[footnoteRef:17]։  Հայցվորը պահանջում է հրապարակայնորեն ներողություն խնդրել, ինչպես նաև վճարել 1,5 միլիոն դրամի փոխհատուցում վիրավորանքի և զրպարտության համար: (Մանրամասները՝ ԽԱՊԿ 2019-2026թթ. զեկույցներում, տե՛ս www.khosq.am կայքի «Զեկույցներ» բաժնում)։ Ի դեպ, այս գործն առաջին ատյանում քննվել է երեք անգամ։ Ըստ վերջին վճռի՝ լրատվամիջոցը պարտավորեցվել է վճարել 70 հազար դրամ վիրավորանքի, 80 հազար` զրպարտության, ևս 300 հազար՝ փաստաբանի  վարձատրության համար: [17:  https://armlur.am/889450/ ] 


	Ապրիլի 10-ին Երևանի ընդհանուր իրավասության դատարանում կրկնակի քննության համար նոր վարույթ է ընդունվել «Իրավունքի Եվրոպա միավորում» ՀԿ-ն, այդ կազմակերպության նախագահ Լուսինե Հակոբյանը և ավագ իրավախորհրդատու Տիգրան Եգորյանն ընդդեմ «Հրապարակ օրաթերթ» ՍՊԸ-ի և լրագրող Դավիթ Սարգսյանի գործը՝ պատվին և արժանապատվությանը պատճառված վնասի հատուցման պահանջով։
2021թ․ հոկտեմբերի 7-ին ներկայացված հայցի առիթը ՍՊԸ-ին պատկանող Hraparak.am լրատվական կայքի «Բացահայտ գործակալական ցանց՝ իրավապաշտպան հանրույթի քողի ներքո» հոդվածն է[footnoteRef:18]։ [18: https://hraparak.am/post/b93c724fb855d707e28dee03d3079c36?fbclid=IwAR0hSdr0zK_BH0BB7fLQmv_nLmajFUNQoVkUZ0I-jBAYtrVGIehGJdvsvAU] 

Առաջին անգամ հայցը մերժվել էր, իսկ վերաքննիչ ատյանում բողոքարկվելուց հետո՝ բեկանվել և ուղարկվել նոր քննության։ 
	Այս եռամսյակի ընթացքում նոր քննությամբ նիստեր են կայացել մայիսի 12-ին, հունիսի 9-ին, հաջորդը նշանակվել է հուլիսի 14-ին։

	Ապրիլի 13-ին Երևանի ավագանու «Մայր Հայաստան» խմբակցության անդամ Մեսրոպ Մանուկյանն ընդդեմ ավագանու «Քաղաքացիական պայմանագիր» խմբակցության անդամ Նատալյա Սինորյանի (երրորդ կողմ՝ «Մեդիա նյուզ» ՍՊԸ) գործով հայցվորը վերաքննիչ բողոք է ներկայացրել առաջին ատյանի կայացրած վճռի դեմ, որով հայցը մերժվել էր, և հայցվորը պարտավորեցվել էր վճարել 150 հազար դրամ՝ որպես պատասխանողի փաստաբանի խելամիտ վարձատրության գումար։ Վերաքննիչ բողոքը մայիսի  14-ին ընդունվել է վարույթ։
	Զրպարտություն հանդիսացող տվյալները հրապարակայնորեն հերքելու և դրամական փոխհատուցում վճարելու պահանջներով 2025թ․ հունիսի 20-ին ներկայացված հայցի առիթը հունիսի 2-ին վերոհիշյալ ՍՊԸ-ին պատկանող AraratNews Media TV-ի եթերում Նատալյա Սինորյանի հնչեցրած արտահայտություններն են հայցվորի մասին, ըստ որոնց՝ Մանուկյանը կոռուպցիոն գործարքների մեջ է թաթախված, և նրա ընտանիքը կասկածելի միջոցներով ՀԷԿ է ձեռք բերել[footnoteRef:19]։ [19: https://www.youtube.com/watch?v=RuGIVpIlmgk ] 


[bookmark: _Hlk234407181]	Ապրիլի 14-ին Ազգային ժողովում ճեպազրույցի ժամանակ ԱԺ փոխխոսնակ Ռուբեն Ռուբինյանը հայտարարել է․ «Թիրախավորել և թիրախավորելու եմ լրատվամիջոցներին․․․Այն լրատվամիջոցները, որոնք իրենց ֆինանսական աղբյուրները թափանցիկ չեն ներկայացնում, հայտնվելու են իմ թիրախի ներքո»[footnoteRef:20]։
	Մասնավորապես պաշտոնյան հարց է բարձրացրել՝ արդյո՞ք ընդդիմադիր Սամվել Կարապետյանից ֆինանսավորվող լրատվամիջոցներն անկաշկանդ և սուր հարցեր կտան նրան։

	Ապրիլի 14-ին Ազգային ժողովում ճեպազրույցի ժամանակ ԱԺ նախագահ Ալեն Սիմոնյանը ասել է․ «Եթե Նիկոլ Փաշինյանը չլիներ, և 21 թվականին ընտրություններն այլ ելք ունենային, ձեզնից շատերը ինոագենտ կհամարվեին ու բանտում կլինեին»։ Tribune.am-ի խմբագիր Հռիփսիմե Ջեբեջյանի միջամտություններին ի պատասխան՝ պաշտոնյան լրագրողի ձեռքից բռնած՝ բերել-կանգնեցրել է իր տեղում ու առաջարկել իր փոխարեն ասուլիս տալ[footnoteRef:21]։  [20:  https://www.youtube.com/watch?v=ob9T2A7HC5c]  [21:  https://www.facebook.com/watch/?v=998842912950133] 

	
	Ապրիլ 14-ին Երևանի ընդհանուր իրավասության դատարանը վճռել է մասնակի բավարարել ԱԺ պատգամավոր Հայկ Սարգսյանի հայցն ընդդեմ «Ժողովուրդ թերթի խմբագրություն» ՍՊԸ-ի՝ զրպարտություն համարվող տեղեկությունները հերքելու, որպես փոխհատուցում 1 միլիոն դրամ և որպես փաստաբանի խելամիտ վարձատրության գումար 500 հազար դրամ բռնագանձելու պահանջներով։
	Հայցը ներկայացվել է 2025թ․ հունվարի 29-ին, իսկ առիթը հունվարի 14-ին հրապարակված՝ «Մեղադրվում է փայտանյութի բիզնեսի հետաքրքրության համար» հոդվածն է[footnoteRef:22]։
	Սույն վճռով լրատվամիջոցը պարտավորեցվել է հրապարակել հերքում, վճարել պետտուրքերը և 150 հազար դրամ՝ փաստաբանի վարձատրության գումար: Դրամական փոխհատուցման պահանջը մերժվել է։ Մայիսի 12-ին պատասխանողը ներկայացրել է վերաքննիչ բողոք։

	Ապրիլի 14-ին Երևանի ընդհանուր իրավասության դատարանը վճռել է մասնակի բավարարել ՀՀ աշխատանքի և սոցիալական հարցերի նախարար Արսեն Թորոսյանի հայցն ընդդեմ «Ժողովուրդ թերթի խմբագրություն» ՍՊԸ-ի՝ զրպարտություն համարվող տեղեկությունները հերքելու և որպես փոխհատուցում 2 մլն դրամ վճարելու պահանջներով։ Լրատվամիջոցը պարտավորեցվել է հերքում հրապարակել, վճարել 150 հազար դրամ՝ որպես փաստաբանի վարձատրության և 20 հազար դրամ՝ պետտուրքի գումար:
	Հայցը ներկայացվել էր 2025թ․ սեպտեմբերի 17-ին, իսկ առիթը սեպտեմբերի 10-ին ՍՊԸ-ին պատկանող Armlur.am կայքում հրապարակված` «Թորոսյան-Սմբատյան զույգը Covid-19-ի գումարները մսխելուց հետո շարունակում է իր ընթացքը» հոդվածն է, ըստ որի՝ Արսեն Թորոսյանն առողջապահության նախարար եղած տարիներին մսխել է Covid-19-ի դեմ պայքարի համար նախատեսված գումարները և հիմա շարունակում է պաշտոնավարել[footnoteRef:23]։ 
	Ս․ թ․ ապրիլի  29-ին պատասխանողը վերաքքնիչ բողոք է ներկայացրել վճռի դեմ։ [22:  https://armlur.am/1434739/]  [23:  https://armlur.am/1502574/] 


	Ապրիլի 15-ին ընդդիմադիր գործիչ Սամվել Կարապետյանի դատավարության ժամանակ պաշտպանական թիմը լրագրողների համար անակնկալ կերպով հայտարարել է, որ չեն ցանկանում, որպեսզի դատական նիստը տեսաձայնագրվի։ Այս մասին հայտնել է Factor.am-ի լրագրող Արաքս Մամուլյանը․ «Ավելին՝ պաշտպաններից մեկը նաև դեմ է արտահայտվել նիստի ձայնագրմանը՝ քաջ գիտակցելով, որ այսպիսի արգելք առհասարակ չկա ու չի կարող լինել․․․ ոչ մի օբյեկտիվ հիմնավորում, թե ինչու են դեմ նիստի տեսաձայնագրմանը: Եվ սա այն դեպքում, երբ 10 ամիս է՝ պնդում են, թե Սամվել Կարապետյանի նկատմամբ քաղաքական հետապնդում է իրականացվում»[footnoteRef:24]: [24: https://www.facebook.com/araqs.mamulyan/posts/pfbid0mVQM91vt2s1uEzyZ1guQxprL8u5fAo7xzeN63LX9Cgbeb6xKY1heTbKGd5hZmE6Fl?rdid=2k4BeHvyJviMVK6R#] 


Ապրիլի 18-ին ՀՀ վարչապետ Նիկոլ Փաշինյանն ընդդեմ «Հրապարակ օրաթերթ» ՍՊԸ-ի գործով պատասխանողը բողոք է ներկայացրել Վերաքննիչ քաղաքացիական դատարան ընդդեմ առաջին ատյանի վճռի, որով հայցը մասնակի բավարարվել էր՝ լրատվամիջոցը  պարտավորեցվել էր հերքում հրապարակել, վճարել 20 հազար դրամ պետտուրք և 100 հազար դրամ՝ որպես փաստաբանի վարձատրության գումար: 
 	Զրպարտություն համարվող տվյալները հերքելու և 1 միլիոն դրամ փոխհատուցում վճարելու պահանջներով այս հայցը ներկայացվել է 2025թ․ հուլիսի 4-ին, իսկ առիթը հունիսի 6-ին լրատվամիջոցի հրապարակած նյութն է, ըստ որի՝ մի քանի տարի առաջ լուրեր էին պտտվում, որ Փաշինյանը ժամերով աշխատասենյակում փակվում է սեփական խոսնակի հետ և ներսից տարօրինակ ձայներ են գալիս[footnoteRef:25]: Ըստ այդմ թերթը հարց է բարձրացրել՝ արդյոք դավաճանու՞մ է Փաշինյանը կնոջը։  [25:  https://hraparak.am/post/76622fcd26e1efcc07c918324cbca788] 


[bookmark: _Hlk210832562][bookmark: _Hlk217935472]	Ապրիլի 20-ին Վերաքննիչ քաղաքացիական դատարանը մասնակի բավարարել է «ՋԻ ԹԻ ԲԻ Հոլդինգս» ՍՊԸ-ն ընդդեմ «Ժողովուրդ թերթի խմբագրություն» ՍՊԸ-ի գործով պատասխանողի բողոքն ընդդեմ առաջին ատյանի որոշման, որով գործի վարույթը կարճվել է։ Թերթի հիմնադիրը դժգոհ էր իր փաստաբանի համար անբավարար վարձատրություն նշանակելուց։  Ըստ վերաքննիչ ատյանի ակտի՝ որոշումը փոփոխվել է, և լրատվամիջոցի փաստաբանի ծառայության վճարը սահմանվել է 78 հազար դրամ:
	Հիշեցնենք, հայցը ներկայացվել է 2025թ․մայիսի 16-ին՝ հերքում հրապարակելու, ներողություն խնդրելու և զրպարտության համար 6 միլիոն դրամ փոխհատուցում վճարելու պահանջներով։  Հայցի առիթը 2025թ․ ապրիլի 16-ին ՍՊԸ-ին պատկանող Armlur.am կայքում և «Ժողովուրդ» օրաթերթում հրապարակված լուրն է, ըստ որի՝ «Ջի Թի Բի Հոլդինգս» ընկերությունը ձևական մրցույթով ստանձնել է Երևանի տեսարժան վայրերից մեկի՝ «Կասկադ»-ի մի հատվածի վերակառուցումը[footnoteRef:26]։ 
	Դատավարական այլ գործողություններ եռամսյակի ընթացքում չեն եղել։
	 [26:  https://armlur.am/1461576/] 

Ապրիլի 20-ին Երևանի ընդհանուր իրավասության դատարանը մասնակի բավարարել է ԱԺ «Քաղաքացիական պայմանագիր» խմբակցության պատգամավոր Նարեկ Գրիգորյանի հայցն ընդդեմ «Ժողովուրդ թերթի խմբագրություն» ՍՊԸ-ի՝ պատվին, արժանապատվությանը պատճառված վնասի հատուցման և զրպարտությունը հերքելու պահանջներով։ Լրատվամիջոցը պարտավորեցվել է հրապարակել հերքում, վճարել 50 հազար դրամ՝ որպես զրպարտության փոխհատուցում և 26 հազար դրամ՝ պետտուրքի գումար:
	2025թ․ նոյեմբերի 14-ին ներկայացված հայցի առիթը հոկտեմբերի 16-ին ՍՊԸ-ին պատկանող Armlur.am լրատվական կայքում հրապարակված՝ «ՔՊ պատգամավորը ոչ միայն ձկնգող է, այլև ստախոս և բանակից փախած. փաստեր. «Ժողովուրդ» հոդվածն է, որտեղ հիշեցվում է ավելի վաղ նույն լրատվամիջոցի հայտնած տեղեկությունները, թե Նարեկ Գրիգորյանը ինքնավնասումով բանակից փախած է, նախկինում զբաղվել է ձկնգողությամբ, իսկ հիմա իշխանական պատգամավոր է աշխատում` ժանրի կանոններով ակնհայտ ստեր խոսելով ու պոռոտախոսելով[footnoteRef:27]: 
	Ս․ թ․ մայիսի 20-ին պատասխանողը վերաքննիչ ատյան ներկայացրել է բողոք, որը հունիսի 17-ին ընդունվել է վարույթ։ [27:  https://armlur.am/1511754/] 


	Ապրիլի 21-ին Aravot.am լրատվական կայքի խմբագիր Աննա Իսրայելյանը գրառում է կատարել լրագրողի մասնագիտական գործունեությունը խոչընդոտելու վերաբերյալ[footnoteRef:28]։ Ըստ այդմ՝ ՀՀ գրողների միություն ՀԿ «Սևան» ստեղծագործական տան պետական գրանցումը անվավեր ճանաչելու պահանջի առնչությամբ դատական նիստի ընթացքում դատավորը Aravot.am-ի լրագրողից ճշտելով, որ նա աուդիո ձայնագրություն է իրականացնում, բավականին անբարյացակամ տոնով ասել է․ «Հեռախոսի ձայնագրությունը միացվա՞ծ է։ Բա, ձեզ ո՞վ է թույլ տվել, հարցրե՞լ եք դատարանին։ Ապահովեք, որ անջատվի, թե չէ դուրս եք գալու դահլիճից»։ Լրագրողը տեղեկացրել է, որ ինքը դռնբաց նիստում իրականացնում է աուդիո ձայնագրություն, ինչը օրենքով արգելված չէ, և դրա համար դատարանից հատուկ թույլտվություն ստանալու պարտադրանք չկա։ Հիշեցնենք, որ ըստ օրենքի՝ «Դատավարության մասնակիցները և դռնբաց դատական նիստին ներկաներն իրավունք ունեն կատարելու գրառումներ, սղագրություն և ձայնագրություն»։ Լրագրողն ի վերջո լքել է նիստերի դահլիճը։ [28: https://www.facebook.com/anna.israelyan/posts/pfbid0QxoGieZoWNL7nSXjSwsN4BmxwWtCxFuySQowLwZuSb9VyG15GuTYi2DVguRGxmaMl] 


	Ապրիլի 21-ին Արարատի և Վայոց ձորի մարզերի ընդհանուր իրավասության դատարանում կայացել է Շիրակի թեմի առաջնորդ Միքայել արքեպիսկոպոս Աջապահյանն ընդդեմ Հովհաննավանքի կարգալույծ արված քահանա Ստեփան Ասատրյանի գործով դատական նիստ՝ արատավորող տեղեկությունները հերքելու պահանջով:
	Հայցը ներկայացվել է մարտի 2-ին, որպես երրորդ կողմ է ներգրավված «Հայկական ժամանակ» օրաթերթը (հիմնադիր՝ «Դարեսկիզբ» ՍՊԸ): Հայցի առիթը հունվարի 22-ին «Հայկական ժամանակի» տաղավարում պատասխանողի արտահայտություններն են, ըստ որոնց՝ Միքայել արքեպիսկոպոսը խրախուսում է տեռորիզմը և դրա համար է հայտնվել բանտում: Հարցազրույցում Ասատրյանը նաև պնդել է, թե Միքայել արքեպիսկոպոսը խախտել է կուսակրոնության ուխտը, ունի կին և աղջիկ։ 
	Եռամսյակի ընթացքում դատական նիստեր են կայացել նաև մայիսի 12-ին, հունիսի 9-ին, 23-ին, հաջորդը նշանակվել է օգոստոսի 4-ին։

	Ապրիլի 22-ին քաղաքացի Լիանա Պետրոսյանը հայց է ներկայացրել Երևանի ընդհանուր իրավասության դատարան ընդդեմ «Հրապարակ օրաթերթ» ՍՊԸ-ի՝ զրպարտություն համարվող տեղեկությունները հերքելու և որպես փոխհատուցում 1 մլն դրամ վճարելու պահանջներով։ Հայցի առիթը ՍՊԸ-ին պատկանող Hraparak.am կայքում մարտի 20-ի հոդվածն է[footnoteRef:29], որտեղ հայցվորը ներկայացված է որպես «Արցախի նախկին նախագահ Արայիկ Հարությունյանի մարդ», ով այժմ Հայաստանում նույն անուն-ազգանունով քաղաքական «տանիքի» ներքո է գործում՝ հանձին Փաշինյանի աշխատակազմի ղեկավար Արայիկ Հարությունյանի։ Մասնավորապես՝ դատարանում հայցվորը վիճարկվում է հետևյալ միտքը․ «Կոնկրետ Լիանա Պետրոսյանի վրա խնդիր է դրված վտարանդի, հայրենազուրկ արցախցիներին բերել բացառապես սոցիալ-տնտեսական թեմաների տիրույթ և մոռացության տալ վերադարձի ու այլ հարցերի, մյուս իրավունքների հետ կապված պահանջատիրությունը»։ 
	Ի դեպ, ապրիլի 3-ին Լիանա Պետրոսյանը դիմել է խմբագրություն՝ հերքում հրապարակելու պահանջով, սակայն լրատվամիջոցի արձագանքն եղել է այն, թե հասկանալի չէ՝ հատկապես ինչն է նա ուզում հերքել։
	Մայիսի 29-ին հայցադիմումն ընդունվել է վարույթ, դատական նիստ է նշանակվել հուլիսի 29-ին։ [29:  https://hraparak.am/am/post/65a6aa1ff622d2cbda9e87f00ab2a711] 


	Ապրիլի 22-ին  Վերաքննիչ քաղաքացիական դատարանը մերժել է Գորիսի թիվ 2 դպրոցի տնօրենի ժամանակավոր պաշտոնակատար Օլյա Ալեքսանյանն ընդդեմ «Օրագիր Մեդիա» ՍՊԸ-ի գործով պատասխանողի բողոքն ընդդեմ առաջին ատյանի դատարանի վճռի, որով հայցը բավարարվել էր՝ լրատվամիջոցը պարտավորեցվել էր հերքում հրապարակել, հայցվորին վճարել 250 հազար դրամ՝ որպես զրպարտության դիմաց փոխհատուցում, 200 հազար դրամ` փաստաբանի վարձատրության և 27 հազար 500 դրամ՝ նախապես վճարված պետական տուրքի գումար։ 
	Զրպարտություն համարվող տեղեկությունները հերքելուն պարտավորեցնելու և մեկ միլիոն դրամ փոխհատուցում բռնագանձելու պահանջներով 2024թ․հոկտեմբերի 31-ին ներկայացված հայցի առիթը հոկտեմբերի 3-ին ՍՊԸ-ին պատկանող Oragir.news կայքում հրապարակված՝ «Ծնողները բողոքում են՝ Գորիսի դպրոցներում ծեծում և հայհոյում են աշակերտներին, տնօրենները հերքում են» հոդվածն է [footnoteRef:30]։ 
	Մայիսի 8-ին պատասխանողը վճռաբեկ բողոք է ներկայացրել։  [30:  https://oragir.news/hy/material/2024/10/03/131542] 

[bookmark: _Hlk210832896]	
	Ապրիլի 23-ին Երևանի ընդհանուր իրավասության դատարանը մասնակի բավարարել է քաղաքացի Արթուր Վարդանյանի հայցն ընդդեմ «168 ժամ» ՍՊԸ-ի և քաղաքացի Դավիթ Փիրումյանի՝ ներողություն խնդրելուն, զրպարտություն համարվող տեղեկությունը հերքելուն պարտավորեցնելու և փոխհատուցում բռնագանձելու պահանջներով։
	Հիշեցնենք՝ հայցը ներկայացվել է 2020թ․ հուլիսի 10-ին, իսկ առիթը վերոհիշյալ ՍՊԸ-ին պատկանող 168.am կայքում մարտի 6-ին հրապարակված նյութն է, ըստ որի՝ «Վարչապետը փողոցում ջերմորեն բարևեց ահաբեկիչ Արթուր Վարդանյանին, ում իր օրոք անհասկանալիորեն դատարանը ազատ արձակեց» [footnoteRef:31]։ 2024թ․ մարտի 22-ին Վերաքննիչ քաղաքացիական դատարանը մասնակիորեն բավարարել էր թե հայցվորի, թե պատասխանողի բողոքներն ընդդեմ առաջին ատյանի դատարանի վճռի, որով հայցը մասնակի բավարարվել էր։ Վերաքննիչ ատյանի որոշմամբ՝ գործն ուղարկվել էր նոր քննության։ 
	Այս անգամ դատարանի վճռով լրատվամիջոցը պարտավորեցվել է հերքել զրպարտություն համարվող տեղեկությունները, որպես փոխհատուցում վճարել 150 հազար դրամ, իսկ մյուս պատասխանողը պարտավորեցվել է վճարել 300 հազար զրպարտության և 400 հազար՝ փաստաբանի վարձատրության համար։ Պատասխանողները պետք է վճարեն նաև պետական տուրքերը։
	Հունիսի 22-ին վճռի դեմ պատասխանողներից ստացվել է վերաքննիչ բողոք։ [31:  https://168.am/2020/03/06/1269324.html] 


	Ապրիլի 23-ին ԱԺ նախագահ Ալեն Սիմոնյանն ընդդեմ «Ժողովուրդ թերթի խմբագրություն» ՍՊԸ-ի գործով Վերաքննիչ քաղաքացիական դատարանը մերժել է երկու կողմերի բողոքներն ընդդեմ առաջին ատյանի վճռի։
	Այս հայցը ներկայացվել է 2025թ․ փետրվարի 28-ին Գեղարքունիքի մարզի ընդհանուր իրավասության դատարան (ք․ Սևանի նստավայր)՝ զրպարտություն համարվող տեղեկությունները հերքելու, 1 միլիոն դրամ փոխհատուցում և պետական տուրքերը վճարելու պահանջներով։ Հայցի առիթը հունվարի 28-ին ՍՊԸ-ին պատկանող թերթում և Armlur.am կայքում հրապարակված լուրն է՝ «Ալեն Սիմոնյանը սպասում է Ռուսաստանի կործանմանը՝ նշելով, որ դա բացելու է նոր հեռանկարներ. մանրամասներ փակ նիստից»[footnoteRef:32], որում մասնավորապես նշվում է, թե Սիմոնյանը բալթյան-սկանդինավյան երկրների խորհրդարանների բարձրաստիճան ներկայացուցիչների հետ հանդիպման ժամանակ մասնավորապես ասել է․ «Պետք է ՌԴ-ն ջախջախվի, պարտվի, վերանա, որպեսզի մեր և ձեր երկրների համար լավ լինի․․․»: Սեպտեմբերի 3-ին հայցը մասնակի բավարարվել էր․ լրատվամիջոցը պարտավորեցվել է հրապարակել հերքում և վճարել պետական տուրքերը՝ 20 հազար դրամի չափով, իսկ հայցվորը՝ վճարել պատասխանողի փաստաբանի վարձատրության գումարը՝ 150 հազար դրամ։ Հայցվորը բողոք է ներկայացրել դատարանի վճռի այս վերջին մասի առնչությամբ, իսկ պատասխանողը՝ հայցի բավարարման։
	Վերաքննիչ ատյանի որոշման դեմ մայիսի 22-ին կողմերը ներկայացվել են վճռաբեկ բողոքներ։ [32:  https://armlur.am/1437153/] 


Ապրիլի 23-ին Վերաքննիչ քաղաքացիական դատարանը ԱԺ նախագահ Ալեն Սիմոնյանն ընդդեմ «Հայելի» ակումբի նախագահ, լրագրող Անժելա Թովմասյանի գործով մերժել է ընդունել պատասխանողի բողոքն առաջին ատյանի վճռի դեմ, որով հայցը բավարարվել էր։
Վիրավորանքի համար ներողություն խնդրելու և 3 միլիոն դրամ փոխհատուցում վճարելու պահանջներով հայցը ներկայացվել է 2023թ․ հոկտեմբերի 26-ին, իսկ առիթը սեպտեմբերի 21-ին Tert.am կայքում «Մեր երեխաներին վերջապես պետք է ազատ, անկախ և խաղաղ Հայաստան ժառանգենք. Ալեն Սիմոնյան» վերնագրով հրապարակված՝ ԱԺ նախագահի ուղերձի ներքո Անժելա Թովմասյանի հայհոյախոսություն է[footnoteRef:33]։  Հայցվորը նաև պահանջել է 590 հազար դրամ՝ որպես դատական ծախսերի հատուցում, որից 480 հազարը՝ փաստաբանի վարձատրության, 110 հազարը՝ պետական տուրքի գումար։  
	Ս․ թ․ փետրվարի 10-ի վճռով հայցը մասնակի բավարարվել էր․ Անժելա Թովմասյանը պարտավորեցվել էր իր ֆեյսբուքյան էջում ներողություն խնդրել Ալեն Սիմոնյանից, վճարել 800 հազար դրամ՝ որպես վիրավորանքի համար փոխհատուցում, 44 հազար՝ պետտուրքի գումար, 400 հազար դրամ՝ որպես փաստաբանի վարձատրության գումար:  [33:  https://shamshyan.com/hy/article/2023/10/29/1249079] 

Հունիսի 3-ին պատասխանողը բողոք է ներկայացրել Վճռաբեկ դատարան՝  վիճարկելով վերաքննիչ ատյանի որոշումը՝ առաջին ատյանի վճռի դեմ բողոքը չընդունելու վերաբերյալ։

	Ապրիլի 27-ին Tribune.am լրատվական կայքի խմբագիր Հռիփսիմե Ջեբեջյանը ֆեյսբուքյան գրառմամբ և կից ներկայացված տեսանյութով ահազանգել է, որ ՀՀ վարչապետի տիկին Աննա Հակոբյանը ասուլիս է հրավիրել ու վերջում դասեր տվել լրագրողներին․ «Մի քիչ ավելի պատրաստված եկեք...Ես չեմ կարող հավակնել, որ դուք էսքան ոտի վրա ճիշտ եք հասկացել»[footnoteRef:34]: Գրառման մեջ տեղեկացվում է նաև, որ լրատվամիջոցի ներկայացուցչին թույլ չեն տվել մասնակցել ասուլիսին։  [34:  https://www.facebook.com/reel/1579642913096102] 

	Ապրիլի 27-ին «Ադեկվադ» հասարակական-քաղաքական շարժման առաջնորդ Արթուր Դանիելյանը դատական հայց է ներկայացրել Երևանի ընդհանուր իրավասության դատարան ընդդեմ «Օրագիր մեդիա» ՍՊԸ-ի՝ զրպարտություն համարվող տեղեկությունները հերքելու և որպես փոխհատուցում 1 մլն դրամ վճարելու պահանջներով։ Հայցի առիթը Oragir.news կայքում ապրիլի 1-ին հրապարակված հոդվածն է` «Շուստրի, բայց ադեկվատ․ ինչպես է Փաշինյանն օգնում Արթուր Դանիելյանին ելակ աճեցնել», որտեղ նշվում է, թե հայցվորի բիզնես նախագիծը ստացել է պետական աջակցություն և այդ պատճառով նա փոխել է իր քաղաքական հայացքները[footnoteRef:35]։
	Մայիսի 7-ին դատավոր Մարինա Տաշչյանը ինքնաբացարկ է հայտնել՝ հայցվորի ներկայացուցիչ Տիգրան Աթանեսյանի հետ ընկերական, ընտանեկան հարաբերությունների պատճառով։ Գործով այլ զարգացումներ մինչ եռամսյակի ավարտ տեղի չեն ունեցել։ [35:  https://oragir.news/hy/material/2026/04/01/190520] 


[bookmark: _Hlk217916421]	Ապրիլի 27-ին «Երևանի պետական համալսարան» հիմնադրամն ընդդեմ Oragir.news լրատվական կայքի խմբագիր Գևորգ Էմին-Տերյանի գործով հայցվորը բողոք է ներկայացրել Վերաքննիչ քաղաքացիական դատարան ընդդեմ առաջին ատյանի՝ հայցը մերժելու մասին վճռի, որով նաև հայցվորը պարտավորեցվել էր վճարել 100 հազար դրամ՝ պատասխանողի փաստաբանական ծախսերի համար։ 
	Զրպարտություն համարվող տվյալը հրապարակայնորեն հերքելու և փոխհատուցում վճարելու պահանջներով այս հայցը ներկայացվել է 2025թ․ հունիսի 16-ին, իսկ առիթը Oragir.news կայքում նույն տարվա մայիսի 16-ին հրապարակված՝ «Խորագիր․ ԵՊՀ ռեկտորի անբարոյական շնորհավորանքը, վնգստացող վարչապետը, քաոս դպրոցներում» վերտառությամբ տեսանյութում Գևորգ Էմին-Տերյանի հետևյալ արտահայտություններն են․ «․․․ անբարոյականություն է, երբ ԵՊՀ ռեկտորը, իմանալով, որ ԵՊՀ–ն պետք է փակվի, և ինքն ապօրինաբար նշանակվել է այդ պաշտոնին Նիկոլ Փաշինյանի բոլոր հրահանգներն անելու համար, շնորհավորում և կարևորում է ԵՊՀ դերը․․․»[footnoteRef:36]։
	
	Ապրիլի 28-ին «Սոուշըլ մեդիա» ՍՊԸ-ն (Mamul.am կայքի հիմնադիր) և խմբագիր Սևակ Մելիքյանը դատական հայց են ներկայացրել Երևանի ընդհանուր իրավասության դատարան ընդդեմ «Ինֆորմացիայի ազատության կենտրոն» ՀԿ-ի՝ հերքում հրապարակելու, ներողություն խնդրելու, Տեղեկատվական վեճերի խորհրդի փորձագիտական կարծիքը կայքերից հեռացնելու, զրպարտության և վիրավորանքի համար 2 միլիոն դրամ վճարելու պահանջներով։
	Հայցի առիթը foi.am և idcarmenia.am  կայքերում հրապարակված՝ վերոհիշյալ փորձագիտական կարծիքն է, որում, ըստ հայցվորի, կան տվյալներ, որոնք արատավորում են իր համբավը։
	Ապրիլի 30-ին հայցադիմումն ընդունվել է վարույթ։ Դատական նիստ է կայացել հունիսի 23-ին,, հաջորդը նշանակվել է հուլիսի 9-ին։ [36:  https://oragir.news/hy/material/2025/05/16/156383] 


	Ապրիլի 29-ին Երևանի ընդհանուր իրավասության դատարանում կայացել է ԱԺ «Քաղաքացիական պայմանագիր» խմբակցության պատգամավոր Ռուստամ Բաքոյանն ընդդեմ «Հայելի ակումբ» ՀԿ-ի գործով նիստ՝ պատիվն, արժանապատվությունն ու գործարար համբավն արատավորելու համար 2 միլիոն դրամ փոխհատուցում վճարելու և հերքում հրապարակելու պահանջների վերաբերյալ։
	Հայցը ներկայացվել է 2025թ․ հոկտեմբերի 9-ին՝ Hayeli.am կայքում և նույնանուն յութուբյան ալիքում սեպտեմբերի 8-ին հրապարակված՝ «Իր կնոջը ծեծած Ռուստամ Բաքոյանը դատապարտում է ընտանեկան բռնությունը» նյութի առնչությամբ[footnoteRef:37]։ [37:  https://www.youtube.com/watch?v=mLw6WpY75z0] 

Դատական նիստ է կայացել նաև ս․ թ․ հունիսի 9-ին, հաջորդը նշանակվել է օգոստոսի 26-ին։

	Ապրիլի 29-ին ԱԺ փոխխոսնակ Ռուբեն Ռուբինյանը ֆեյսբուքյան տեսաուղերձով հայտարարել է, որ ընտրակաշառք տվողները, վերցնողները և ծախված լրատվամիջոցները, որոնք օլիգարխների ձեռքի կրճոններից են սնվում, պիտի վախենան․ «Սիրելի ծախված լրատվամիջոցներ, այո, ես վախեցնում եմ, բոլոր այն լրատվամիջոցները, որոնք կաշառք և ապօրինի վարձատրություն են ստանում, նրանց հետևից էլ պետք է գան, վախեցեք»[footnoteRef:38]։ [38:  https://www.facebook.com/watch/?v=947157511427241] 


	Ապրիլի 29-ին քաղաքացի Էրիկ Եղինյանն ընդդեմ «Արարատ» հեռուստաընկերության հիմնադիր «ԷՖ ԹիՎի» ՍՊԸ-ի և Աննա Սիրունյանի գործով պատասխանողներից «ԷՖ ԹիՎի» ՍՊԸ-ն վճռաբեկ բողոք է ներկայացրել, որի վարույթ ընդունելը հունիս 3-ին մերժվել է:
	Պատիվը,  արժանապատվությունը և բարի համբավն արատավորելու, զրպարտելու համար Աննա Սիրունյանից 1 միլիոն դրամ բռնագանձելու, ինչպես նաև հեռուստաընկերության կողմից հերքում հրապարակելու պահանջներով 2024թ․ մայիսի 31-ին ներկայացված հայցի առիթը լրատվամիջոցի եթերում հնչեցված մտքերն են այն մասին, թե Էրիկ Եղինյանը բռնություն է գործադրել քաղաքացի Սիրունյանի հանդեպ և մեքենայություններ կազմակերպել՝ վաճառելով վերջինիս բնակարանը։
	Վճռաբեկ բողոքը ներկայացվել է Վերաքննիչ քաղաքացիական դատարանի մարտի 16-ի որոշման դեմ, որով մերժվել է լրատվամիջոցի ներկայացրած բողոքը առաջին ատյանի դատարանի ակտի դեմ, որով վճռվել էր կարճել հայցն ընդդեմ Աննա Սիրունյանի և բավարարել՝ ընդդեմ «ԷՖ ԹիՎի» ՍՊԸ-ի մասով։ Ըստ այդմ՝ հեռուստաընկերության հիմնադիրը պարտավորեցվել էր վճարել 100 հազար դրամ՝ որպես փաստաբանի (հանրային պաշտպանի) վարձատրության գումար:
[bookmark: _Hlk234407290]
	Մայիսի 2-ին Տավուշի մարզի Կիրանց գյուղի Սուրբ Երրորդություն եկեղեցու մոտ նախկին ընդդիմադիր պատգամավոր Գեղամ Նազարյանը NewDay.am կայքի խմբագիր Անի Գևորգյանի և The Armenian Report պարբերականի թղթակից Անի Խաչատրյանի հարցերին ի պատասխան անպարկեշտ բառապաշար է գործածել՝ սպառնալով և վիրավորելով լրագրողներին[footnoteRef:39]։ Լրագրողները մայիսի 19-ին դեպքի առիթով հայց են ներկայացրել դատարան՝ ներողություն խնդրելու և հերքումով հանդես գալու պահանջներով։ Դատական հայցի մանրամասները՝ զեկույցի վերջին բաժնում։ [39:  https://www.facebook.com/reel/1676224040048078] 


	Մայիսի 5-ին Aravot.am լրատվական կայքը ահազանգել է, որ «Դվին» հյուրանոցային համալիրում, որտեղ անցկացվում էր «Երևանյան երկխոսություն» միջազգային երրորդ համաժողովը, հայ լրագրողների մուտքը խոչընդոտվել է, մինչդեռ միջազգային մամուլի ներկայացուցիչներին թույլ են տվել մուտք գործել: Կայքի խմբագիրը հայտնել է, որ բարդ հավատարմագրման գործընթաց անցնելուց հետո լրագրողներին անարդարացիորեն արգելել են ներս մտնել՝ հորդորելով միջոցառմանը հետևել հատուկ հատկացված սենյակից՝ ուղիղ եթերով։ 
[bookmark: _Hlk197438089]
	Մայիսի 5-ին «Էմ Փի Ջի» ՍՊԸ-ն և դրա տնօրեն Արամ Նավասարդյանն ընդդեմ քաղաքական գործիչ Հրանտ Բագրատյանի և «Հրապարակ օրաթերթ» ՍՊԸ-ի գործով պատասխանողները վերաքննիչ բողոք են ներկայացրել ընդդեմ առաջին ատյանի դատարանի վճռի, որով հայցը մասնակի բավարարվել էր՝ լրատվամիջոցը պարտավորեցվել էր հերքում հրապարակել, իսկ Հրանտ Բագրատյանը՝ զրպարտության դիմաց վճարել 200 հազար դրամ։
	Հայցը ներկայացվել է 2025թ․ ապրիլի 29-ին՝ ընկերության գործարար համբավը և տնօրենի պատիվն ու արժանապատվությունը արատավորող արտահայտությունները հերքելու, Հրանտ Բագրատյանից ընդհանուր 2 միլիոն դրամի փոխհատուցում բռնագանձելու և Արամ Նավասարդյանից 
ներողություն խնդրելու պահանջներով։ Հայցի առիթը մարտի 30-ին օրաթերթին պատկանող Hraparak TV յութուբյան ալիքով Հրանտ Բագրատյանի հնչեցրած արտահայտություններն են, ըստ որոնց՝ կազմակերպությունը հարցումներ է իրականացնում իշխանության պատվերով․ «․․․էդ Արամ Նավասարդյան կոչվածը, նրան ասում են թվեր, նա սարքում ա, փողը տալիս են, սարքում են»։ Թողարկումը վերնագրված է՝ «Մոլագարի և անբարոյական կնոջ պահվածքի է նման»[footnoteRef:40]։
	Հունիսի 15-ի վճռով էլ մերժվել է «Էմ Փի Ջի» ՍՊԸ-ի հայցն ընդդեմ նույն պատասխանողների՝ գործարար համբավն արատավորող տվյալները հերքելու և զրպարտությամբ պատճառված վնասը փոխհատուցելու պահանջներով։ Հայցվորը նաև պարտավորեցվել է վճարել 100 հազար դրամ՝ որպես պատասխանող կողմի փաստաբանի վարձատրության գումար։ Այս հայցն էլ ներկայացվել էր 2025թ․մայիսի 15-ին նույն առիթով։ [40:  https://www.youtube.com/watch?v=w4nkFn8NBhE] 


	Մայիսի 7-ին «Արմենպրես» պետական լրատվական գործակալությունը հայտնել է, որ ընդդիմադիր «Ուժեղ Հայաստան» կուսակցության առաջնորդ Սամվել Կարապետյանի ասուլիսին չի հրավիրվել։ 
	Նույն օրը այս ուժի կողմից խտրական մոտեցման մասին է ահազանգել նաև Ishkhanutyun.am-ի խմբագիր Լիա Սարգսյանը։ 

	Մայիսի 7-ին Երևանի ընդհանուր իրավասության դատարանում կայացել է «Հայաստանի էլեկտրական ցանցեր» ՓԲԸ-ի ժամանակավոր կառավարիչ Ռոմանոս Պետրոսյանն ընդդեմ ընդդիմադիր գործիչ Էդգար Ղազարյանի և Antifake TV-ի գլխավոր խմբագիր Աստղիկ Մաթևոսյանի գործով դատական նիստ՝ զրպարտություն համարվող տեղեկությունները հերքելու, վիրավորանքի համար ներողություն խնդրելու և դրամական փոխհատուցում վճարելու պահանջների վերաբերյալ։  	
	Հայցը ներկայացվել էր ս․ թ․ հունվարի 5-ին, իսկ առիթը լրատվամիջոցի «Ղազարյան VS Ղազարյան․ #125 հարցազրույց Ռոմանոս Պետրոսյան հետ» դեկտեմբերի 2-ի թողարկման ընթացքում Ռոմանոս Պետրոսյանի հասցեին Էդգար Ղազարյանի կողմից հնչեցված արտահայտություններն են[footnoteRef:41]։ Մասնավորապես այն, որ «ՀԷՑ-ը թուրքերին էժան վաճառելու նպատակ է դրվել, որն իրագործվում է Ռոմանոսի միջոցով․․․ թուրքերը որ լինեն տերերը, եթե քեզ հանեն, քո կնիկն էլ կլինի տնօրենը․․․»։
	Դատական նիստ է կայացել նաև հունիսի 23-ին, հաջորդը նշանակվել է սեպտեմբերի 15-ին։ [41:  https://www.youtube.com/watch?v=XMhEYYAXhT4&t=17s] 


[bookmark: _Hlk230347758]	Մայիսի 8-ին «Ջերմուկ գրուպ» ՓԲԸ-ն դատական հայց է ներկայացրել Երևանի ընդհանուր իրավասության դատարան ընդդեմ Լիանա Սարգսյանի և «Իշխանություն լրատվական» ՍՊԸ-ի՝ զրպարտություն համարվող տվյալները հերքելու և 500 հազար դրամ փոխհատուցում վճարելու պահանջներով։ Հայցի առիթը Ishkhanutyun.am-ում ապրիլի 16-ին հրապարակված լուրն է՝ «ԱՀԱԶԱՆԳ. «Ջերմուկ գրուպ»-ի աշխատակցին հրահանգել են՝ սեփական մեքենայով մասնակցել Փաշինյանի ավտոերթին»[footnoteRef:42]։
	Մայիսի 18-ին հայցադիմումը թերությունների պատճառով վերադարձվել է, 20-ին՝ ներկայացվել, 29-ին կրկին վերադարձնելու որոշում է կայացվել, ինչը հունիսի 8-ին բողոքարկվել է վերադաս ատյանում, իսկ 30-ին այդ բողոքը բավարարվել է, վերադարձնելու մասին որոշումը՝ վերացվել։ [42:  https://ishkhanutyun.am/hy/article/2026/04/16/2258] 


Մայիսի 13-ին Երևանի ընդհանուր իրավասության դատարանում կայացել է «Ազատ քաղաքացի» ՀԿ ղեկավար Հովսեփ Խուրշուդյանն ընդդեմ «Ասեկոսե» ՍՊԸ-ի գործով նախնական դատական նիստ՝ զրպարտություն համարվող տվյալները հերքելու, պատվին և արժանապատվությանը պատճառված վնասը (1 միլիոն դրամի չափով) փոխհատուցելու պահանջներով։
2024թ. hունիսի 3-ին ներկայացված հայցի առիթը ՍՊԸ-ին պատկանող Asekose․am կայքում և նույնանուն յութուբյան ալիքում նույն տարվա մայիսի 1-ին տարածված տեսանյութն է՝ «Կամ սուտ լուր ես տարածում, կամ՝ շպիոն ես․ Հայկ Մանասյանը՝ Հովսեփ Խուրշուդյանին» վերնագրով[footnoteRef:43]։
	Դատական հաջորդ նիստը նշանակվել է ս․ թ․ օգոստոսի 27-ին։ [43:  https://www.youtube.com/watch?v=uX__MItBVkw&t=1s] 


Մայիսի 13-ին քաղաքացի Արսեն Ավետիսյանն ընդդեմ «Հետաքննող լրագրողներ» ՀԿ-ի գործով հայցվորը բողոք է ներկայացրել Վերաքննիչ քաղաքացիական դատարան ընդդեմ առաջին ատյանի վճռի, որով հայցը մերժվել էր։ Հունիսի 5-ին բողոքը վերադարձվել է անճշտությունների պատճառով, 23-ին՝ կրկին ներկայացվել։
Հիշեցնենք՝ 2025թ․մարտի 18-ին ներկայացված հայցի առիթը 2024թ․ հոկտեմբերի 31-ին[footnoteRef:44] և 2025թ․փետրվարի 12-ին[footnoteRef:45] Hetq.am կայքում հրապարակված հոդվածներն են, ըստ որոնց՝ հայցվորը քաղաքապետարանի թույլտվությամբ հուշարձան-շենքում նախագծային շեղումներով կառուցապատում է իրականացրել, ինչի առնչությամբ քրեական վարույթ է նախաձեռնվել։
	
	Մայիսի 14-ին 24news.am լրատվական կայքի խմբագիր Նարեկ Գալստյանը հայտնել է, որ լրատվամիջոցի յութուբյան ալիքը ենթարկվել է հարձակման, անձնակազմը կորցրել է հարթակում գործելու հնարավորությունների 90%-ը, և կա հավանականություն, որ հարձակման հետևանքով կջնջվի նաև ամբողջական ալիքը[footnoteRef:46]։ Խմբագրությունը կատարվածը գնահատել է իբրև հարձակում ազատ խոսքի վրա, որն ունի հստակ քաղաքական պատճառներ և կապված է գալիք ընտրությունների հետ (ինչը հետագայում չի հաստատվել - ԽԱՊԿ)։ Մոտ 20 ժամից լրատվամիջոցը  յութուբյան ալիքին կրկին հասանելիություն է ստացել։ [44:  https://www.hetq.am/hy/article/170518]  [45:  https://hetq.am/hy/article/172592]  [46: https://www.facebook.com/narek.sdhp/posts/pfbid0v13oxLVnNXewP9iKAr7nsVrdhNh5omQVStxcBtfsggBKX9vs59eXAKdHrPVTcvn8l] 

[bookmark: _Hlk230347780]
[bookmark: _Hlk230347512]	Մայիսի 15-ին ընդդիմադիր «Ուժեղ Հայաստան» կուսակցությունը հայցադիմում է ներկայացրել Երևանի ընդհանուր իրավասության դատարան ընդդեմ Հանրային հեռուստաընկերության՝ զրպարտություն համարվող տվյալները հերքելու պահանջով։ Հայցի առիթը մայիսի 3-ին Հ1-ի «Կիրակնօրյա լուրեր» հաղորդման ընթացքում արտահայտված կարծիքն է, ըստ որի՝ ընդդիմության վարչապետի միասնական թեկնածուն Ռոբերտ Քոչարյանն է: Հայցվորը պահանջել է հերքել այդ տեղեկությունը և հայտնել, որ «Ուժեղ Հայաստան» կուսակցության վարչապետի թեկնածուն այդ ուժի ղեկավար Սամվել Կարապետյանն է։ Մայիսի 27-ին հայցադիմումն ընդունվել է վարույթ, դատական նիստի օր նշանակված չէ մինչ եռամսյակի ավարտ։ 

	Մայիսի 17-ին լրագրող Վահե Մակարյանը հայտարարել է, որ նախկին նախագահ, ներկայումս ընդդիմադիր գործիչ Ռոբերտ Քոչարյանը կոպտել է իրեն ու արհամարհական վերաբերմունք դրսևորել[footnoteRef:47]։  «Սա քարոզարշավի շրջանակներում երկրորդ նման դեպքն է, երբ Քոչարյանը հատուկ նեգատիվ վերաբերմունք է ցուցաբերում իմ նկատմամբ: Նիկոլ Փաշինյանը հանդուրժում է իմ ու մեր բոլոր ամենասուր հարցերը, իսկ Քոչարյանը մի կերպ է իրեն զսպում, որ իր նեգատիվը ամբողջ ուժով չարտահայտի լրագրողների հանդեպ, - գրել է լրագրողը: - Իշխանական լրագրողների հարցերին նորմալ պատասխանում է, ինձ` ոչ»:  [47: https://www.facebook.com/vahe.makaryan/posts/pfbid02CGQcMvTQzBKYGZFX8GEE6iWFqrec1d4Hioxnof5SqCeRtjkgPUgeJckVPAN23tvel] 

	
[bookmark: _Hlk234407341][bookmark: _Hlk230347002]Մայիսի 19-ին Սպիտակում Նիկոլ Փաշինյանի նախընտրական քարոզարշավի ժամանակ «Ազատություն» ռադիոկայանի լրագրող Կարինե Սիմոնյանի հարցին՝ «աշխատանքային ժամին քարոզարշավի՞ եք մասնակցում», Սպիտակի քաղաքապետ Քաջայր Նիկողոսյանը ի պատասխան ասել է․ «Դուք էն մարդը չեք, որ ձեզ բան ասեմ, հասկացողին են ասում»[footnoteRef:48]։ [48: https://www.facebook.com/watch/?v=1662215818227707 ] 


	Մայիսի 20-ին ԱԱԾ նախկին տնօրեն, ընդդիմադիր գործիչ Արթուր Վանեցյանն ընդդեմ ԱԺ «Քաղաքացիական պայմանագիր» խմբակցության պատգամավոր Գուրգեն (Գագիկ) Մելքոնյանի (երրորդ կողմ՝ «Հայաստանի հանրային հեռուստաընկերություն» ՓԲԸ) գործով հայցվորը դիմել է վճռաբեկ ատյան՝ բողոքարկելով Վերաքննիչ քաղաքացիական դատարանի որոշումը, որով առաջին ատյանի՝ հայցը մերժելու մասին վճռի դեմ բողոքը մերժվել էր։ Ի դեպ, հայցը քննվում է կրկնակի․ առաջին անգամ այն բավարարվել էր, իսկ վերաքննիչ բողոքի բավարարումից հետո նոր վարույթ էր ընդունվել։
Հիշեցնենք, որ զրպարտություն համարվող տվյալները հրապարակայնորեն հերքելու, պատվին և արժանապատվությանը պատճառված վնասը փոխհատուցելու պահանջներով 2021թ․ օգոստոսի 19-ին ներկայացված հայցի առիթը նույն տարվա հուլիսի 20-ին Հանրային հեռուստաընկերության եթերում լրագրող Պետրոս Ղազարյանի հետ հարցազրույցի ժամանակ Մելքոնյանի հնչեցրած մտքերն են Արցախյան 44-օրյա պատերազմում Արթուր Վանեցյանի գործողությունների մասին: Պատասխանողը մասնավորապես ասել է. «Վանեցյանը գնաց ու փախավ։ Գնալն ու հետ գալը մեկ եղավ։ Գնացին հասան էնտեղ, զենքերը հավաքեցին, գիտեին, որ էնտեղ անտեր թափած լիքը զենքեր կային, հավաքեցին բերեցին Հայաստան։ Իրանց նպատակը գնալ զենք բերելն էր»[footnoteRef:49]։ [49:  https://bit.ly/3Ozibca] 


	Մայիսի 20-ին հայցից հրաժարվելու հիմքով կարճվել է Գառնիկ Մարգարյանն ընդդեմ լրագրող Վահե Մակարյանի գործի վարույթը՝ զրպարտություն հանդիսացող տվյալները հրապարակայնորեն հերքելու, պատվին ու արժանապատվությանը պատճառված վնասը հատուցելու պահանջների մասին։
	Հիշեցնենք՝ ս․ թ․ հունվարի 12-ին Պետական եկամուտների կոմիտեի Ներքին անվտանգության վարչության պետ Գառնիկ Մարգարյանը դատական հայց էր ներկայացրել Երևանի ընդհանուր իրավասության դատարան ընդդեմ լրագրող Վահե Մակարյանի։ Հայցի առիթը պարբերաբար սոցցանցային հարթակներում, սկսած դեկտեմբերի 10-ից[footnoteRef:50], լրագրողի տարածած լուրերն[footnoteRef:51] են այն մասին, որ Հայաստան է մտել 400 մաքսանենգ հեռախոս, և չի բացառվում, որ գործարքի հետևում կանգնած է նաև Գառնիկ Մարգարյանը[footnoteRef:52]։ [50: https://www.facebook.com/vahe.makaryan/posts/pfbid04jdN5qUJSJ6hKqQWZMfxRhjSo4dhFEA3jnd82y143n1ckRjkqcSVPTMDM9wYsD7el]  [51: https://www.facebook.com/vahe.makaryan/posts/pfbid0sE2SxwWwimDA9AKgqjvh69tFGFdcdTTwVLFPTf1pYuCydSrB28vUKSDEc9kFkcC5l]  [52: https://www.facebook.com/vahe.makaryan/posts/pfbid02kNNkUaEqi4BHMWf3iXRzN9FvoTcpsgMsk6iu3QNSiyh3viFKM2E1aPRCHaNveXcCl] 


[bookmark: _Hlk230347103]	Մայիսի 21-ին Հանրային հեռուստաընկերության գործադիր տնօրեն Հովհաննես Մովսիսյանը հայտնել է, որ լրատվամիջոցի եթերային և թվային ենթակառուցվածքները ենթարկվել են լայնածավալ կիբերհարձակման[footnoteRef:53]։ «Հարձակման թիրախը Եվրոպական քաղաքական համայնքի միջոցառումների հեռարձակումներին միջամտելն էր, որից հետո փորձեր են կատարվել խաթարելու նաև Հանրային հեռուստաընկերության ալիքների բնականոն հեռարձակումը։ Բարեբախտաբար, ձեռնարկված օպերատիվ և տեխնիկական միջոցառումների շնորհիվ հնարավոր է եղել կանխել խափանումները, և հարձակման փորձերը որևէ էական ազդեցություն չեն ունեցել»,- հայտնել է Մովսիսյանը։  [53: https://www.facebook.com/hovhannes.movsisyan/posts/pfbid0hfj7Vyjt7An9pY6YniwMLV6ejDKXoQ4Dh5CmrkRvKjp39LyUAUBERgHS1Ym8CQHpl] 


	Մայիսի 21-ին «Ուժեղ Հայաստան» կուսակցության ղեկավար, ընդդիմադիր գործիչ Սամվել Կարապետյանը դատական հայց է ներկայացրել Երևանի ընդհանուր իրավասության դատարան ընդդեմ «Քաղաքացիական պայմանագիր» կուսակցության և Հայաստանի հանրային հեռուստաընկերության՝  զրպարտություն համարվող տվյալները հերքելու, արժանապատվությունն ու բարի համբավն արատավորող վիրավորական արտահայտությունների համար ներողություն խնդրելու պահանջներով։ Հայցի առիթը Հ1-ի եթերում «Քաղաքացիական պայմանագիր» կուսակցության քարոզչական նյութերն են, որտեղ Սամվել Կարապետյանի և իր ղեկավարած ուժի վերաբերյալ հնչել են հետևյալ արտահայտությունները՝ «օլիգարխ», «պատերազմի եռագլուխ կուսակցություն», «ժողովրդին խաբել», «վախեցնել», «իշխանության գալու համար ձայներ գնել», «պատերազմ հրահրել», «Հայաստանի անկախությունը վերացնել», «օտարերկրյա լրտես»։ Հունիսի 5-ին հայցադիմումն ընդունվել է վարույթ։ Մինչ եռամսյակի ավարտ դատական նիստի օր չի նշանակվել։

	Մայիսի 22-ին Վերաքննիչ քաղաքացիական դատարանը մերժել է Երևանի քաղաքապետ Տիգրան Ավինյանն ընդդեմ «Սիվիլիթաս» հիմնադրամի գործով պատասխանողի բողոքը և առաջին ատյանի վճիռը թողել անփոփոխ: Ըստ այդմ՝ պատասխանողը պարտավորեցվել է հրապարակել հերքում, վճարել 20 հազար դրամ պետտուրքի գումար, իսկ Տիգրան Ավինյանը պարտավորեցվել է վճարել պատասխանողի փաստաբանի վարձատրության գումարը՝ 100 հազար դրամ։
Հրապարակային ներողություն խնդրելու, զրպարտություն համարվող տվյալները հերքելու և փոխհատուցում վճարելու պահանջներով 2024թ․ դեկտեմբերի 10-ին, ապա՝ առկա թերությունները վերացնելուց հետո նույն ամսի 27-ին ներկայացված հայցի առիթը նոյեմբերի 13-ին հիմնադրամին պատկանող Civilnet.am կայքում հրապարակված՝ «Ավինյանների բիզնեսը՝ պետական գումարների անուղղակի շահառու» հոդվածն է, որում նշվում է, թե Ավինյանի քաղաքական կարիերայի աճն ուղեկցվում է ընտանիքի հետ կապված բիզնեսի բարգավաճմամբ, այդ թվում՝ պետական ծրագրերից անուղղակի օգուտներ ստանալու միջոցով։ 
	Ս․ թ․ հունիսի 25-ին պատասխանողը բողոքով դիմել է վճռաբեկ ատյան։

	Մայիսի 22-ին Երևանի ընդհանուր իրավասության դատարանը մասնակի բավարարել է Politik.am կայքի խմբագիր Բորիս Թամոյանի հայցն ընդդեմ «Դատաբլոգ» ՍՊԸ-ի (blognews.am կայքի հիմնադիր)՝ հրապարակային ներողություն խնդրելու, զրպարտություն համարվող տեղեկությունները հերքելու և որպես փոխհատուցում 1 մլն դրամ վճարելու պահանջներով։ Պատասխանողը պարտավորեցվել է հրապարակել հերքում։
	2025թ․ օգոստոսի 8-ին ներկայացված հայցի առիթը պատասխանողի կայքում պարբերաբար հրապարակված տեղեկություններն են այն մասին, որ Բորիս Թամոյանը, մասնավորապես, փորձեր է կատարում գումարի դիմաց կեղծել տվյալներ Սերժ Սարգսյանի և նրա քաղաքական թիմի վերաբերյալ՝ քողարկելու համար իր պրոնիկոլական կեցվածքը[footnoteRef:54]։
	Վճռի դեմ ըստ «Դատալեքս» տեղեկատվական համակարգի՝ եռամսյակի ավարտի դրությամբ բողոք ներկայացված չէ։ [54:  https://blognews.am/arm/news/886556/qaxaqakan-dashtic-durs-mnacats-kam-ays-dashtum-haytnvelu-anogut-pordzer-anoxnery-kartses-moracel-en-or-mardkanc-mot-ka-hstak-kartsiq-nranc-masin%E2%80%A4-henrikh-danielyan.html] 


	Մայիսի 25-ին ԱԺ նախագահ Ալեն Սիմոնյանը դատական հայց է ներկայացրել Երևանի ընդհանուր իրավասության դատարան ընդդեմ Ժուռնալիստների միության նախագահ Սաթիկ Սեյրանյանի՝ զրպարտություն համարվող տվյալները հերքելուն պարտավորեցնելու, 1 մլն դրամ փոխհատուցում բռնագանձելու, 600 հազար դրամ փաստաբանին և 50 հազար պետտուրքի գումար վճարելու պահանջներով։ Հայցի առիթը մայիսի 19-ին Սաթիկ Սեյրանյանի ֆեյսբուքյան էջում Ալեն Սիմոնյանի մասին արված հայտարարություններն են, ըստ որոնց՝ Սիմոնյանն ասել է, թե «հայերը կապրեն Բաքվում... 300.000-ից ավել ադրբեջանցիների էլ կբերեն Հայաստան»[footnoteRef:55]։
	Հունիսի 3-ին հայցադիմումն ընդունվել է վարույթ։ Մինչ եռամսյակի ավարտ դատական նիստի օր չի նշանակվել։ [55:  https://www.facebook.com/reel/1625474508717816] 


Մայիսի 27-ին Panorama.am լրատվական կայքը հաղորդել է, որ արտաքին միջամտության հետևանքով հարթակը հարկադիր փակվել է ։ Մայիսի 22-ին կայքը սպասարկող ընկերությունները ստացել են նամակ, ըստ որի՝ հրապարակված նյութերից մեկը (որն, ի դեպ, արտատպվել էր այլ կայքերից՝ պատշաճ հղմամբ), զրպարտող բնույթ ունի, խախտում է հեղինակային իրավունքների վերաբերյալ նորմերը և հետևաբար՝ պետք է հեռացվի։ 
	Panorama.am-ը միջազգային կառույցներին, ինչպես նաև թվային հարթակների օպերատորներին, մատակարարներին կոչ է արել ուսումնասիրել այս դեպքը և ձեռնարկել անհրաժեշտ միջոցներ՝ կանխելու թվային ենթակառուցվածքների չարաշահումը, դրանք որպես գրաքննության և քաղաքական ճնշման գործիք օգտագործելը։ Ժամեր անց կայքի բնականոն աշխատանքը վերականգնվել է։

	Մայիսի 27-ին «Պարկ Գրուպ» ՍՊԸ-ն ընդդեմ «Մակարուն Էմ Էյ» ՍՊԸ-ի գործով հայցվորի վերաքննիչ բողոքը բավարարվել է, առաջին ատյանի վճիռը բեկանվել և գործն ուղարկվել նույն դատարան՝ նոր քննության:
	Հերքում հրապարակելու, գործարար համբավն արատավորելու և զրպարտելու համար 6 միլիոն դրամ վճարելու պահանջով 2024թ․ մայիսի 31-ին ներկայացված հայցի առիթը Araratnews.am լրատվական կայքում մայիսի 7-ին հրապարակված՝ «Երևան պարկ»-ի աշխատակիցներին սպառնում են ազատել աշխատանքից» լուրն է[footnoteRef:56], որտեղ մասնավորապես նշվում է, որ «Երևան Պարկ»-ի աշխատակիցներին ստիպում են մասնակցել Բագրատ արքեպիսկոպոս Գալստանյանի նախաձեռնած հանրահավաքին։
	2025թ․հոկտեմբերի 21-ին դատարանը վճռել էր հայցը ամբողջությամբ մերժել։ Վճռի հիմքում այն հանգամանքն է, որ չի ապացուցել, թե Araratnews.am կայքի հիմնադիրը «Մակարուն Էմ Էյ» ՍՊԸ-ն է և պատասխանատվություն է կրում լրատվամիջոցի հրապարակումների համար։ 
	Վճռի բեկանումից հետո գործը նոր վարույթ դեռևս չի ընդունվել։ [56:  https://araratnews.am/show/111792] 


	Մայիսի 29-ին «Լույսեր» ՓԲԸ-ն ընդդեմ «Ժողովուրդ թերթի խմբագրություն» ՍՊԸ-ի գործով հայցվորը վերաքննիչ բողոք է ներկայացրել ընդդեմ առաջին ատյանի դատարանի վճռի, որով հայցը մերժվել էր։  
	Զրպարտություն համարվող տեղեկությունները հրապարակայնորեն հերքելու և փոխհատուցում վճարելու պահանջներով 2023թ․ հուլիսի 11-ին ներկայացված հայցի առիթը ՍՊԸ-ին պատկանող Armlur.am լրատվական կայքում նույն թվականի հունիսի 8-ին հրապարակված ՝ «Լույսեր» բնակելի շենքերի բակում օձերն ու կարիճները վխտում են. բնակիչներն ահազանգում են» հոդվածն է[footnoteRef:57]։ 2024թ․ ապրիլի 11-ին դատարանը վճռել էր մերժել հայցը, հայցվորը դիմել էր վերաքննիչ ատյան, որտեղ բողոքը բավարարվել էր, վճիռը բեկանվել էր, և գործն ուղարկվել էր նույն դատարան՝ նոր քննության։ Երկրորդ անգամ հայցը մերժվել է հունվարի 8-ին․ դատական ակտը հրապարակվել է ապրիլի 28-ին։ [57:  https://armlur.am/1270427/] 


	Հունիսի 1-ին լրագրող Վահե Մակարյանը ֆեյսբուքյան գրառմամբ տեղեկացրել է, որ իրեն թիրախավորել են իշխանության աջակիցները[footnoteRef:58]։ Մասնավորապես՝ ֆեյսբուքյան օգտատերերից մեկը նրա հասցեին հայհոյանք, վիրավորանք է հնչեցրել։ Իսկ ավելի վաղ անհայտ անձինք նկարել են իր ավտոտնակը, ապա սպառնացել, որ գալու են իր հետևից։ Այս դեպքերը հաջորդել են լրագրողի՝ ՀՀ վարչապետին ուղղված ոչ կոռեկտ հարցադրումներին։  Ըստ լրագրողի, իրավապահների թողտվության պայմաններում լրագրողները, հանրային դեմքերը ենթարկվում են սպառնալիքների ու ճնշումների։   [58: https://www.facebook.com/vahe.makaryan/posts/pfbid0kp1EvkzF9g5nEAWu2STh7t4rrdcXosAeATJ8UZExruCXgBftWY198FpxddpSwmtsl] 


	Հունիսի 1-ին Վերաքննիչ քաղաքացիական դատարանի որոշմամբ մասնակի բավարարվել է Ռուբիկ Մխիթարյանն ընդդեմ «Փաստինֆո» ՍՊԸ-ի (Pastinfo.am լրատվական կայքի հիմնադիր) գործով պատասխանողի բողոքն ընդդեմ առաջին ատյանի վճռի, որով հայցը մասնակի բավարարվել էր․ լրատվամիջոցը պարտավորեցվել էր հրապարակայնորեն ներողություն խնդրել, վճարել 500 հազար դրամ՝ վիրավորանքի, 600 հազար դրամ՝ զրպարտության դիմաց փոխհատուցում, ևս 73 հազար՝ պետտուրքի գումար։
	Հիշեցնենք՝ 2024թ․ ապրիլի 6-ին Վերաքննիչ քրեական դատարանի դատավոր Ռուբիկ Մխիթարյանը հայց էր ներկայացրել Երևանի ընդհանուր իրավասության դատարան՝ զրպարտչական և վիրավորական արտահայտությունների համար հրապարակայնորեն ներողություն խնդրելու և ընդհանուր առմամբ 6 միլիոն դրամ փոխհատուցում վճարելու պահանջներով։ Հայցի առիթը կայքում մարտի 6-ին և 12-ին հրապարակված հոդվածներն են՝ «Պաշտոնից ազատված դատավորներին լրտեսել են: Կարեն Անդրեասյանը փորձում է իր նախընտրած թեկնածուին ԲԴԽ անդամ կարգել»[footnoteRef:59] և «Իշխանությունները փոխում են մարտավարությունը. Ռուբիկ Մխիթարյանը հրաժարվել է ԲԴԽ անդամի թեկնածությունից»[footnoteRef:60] ։ 
	Ըստ Վերաքննիչ քաղաքացիական դատարանի որոշման՝ վճիռը վիրավորանքի
մասով մնացել է անփոփոխ, իսկ զրպարտության մասով բեկանվել է։ Կողմերը պարտավորեցվել են վճարել պետական տուրքերը։ [59:  https://www.pastinfo.am/hy/news/2024/03/06/ldpuluk4h/1725664]  [60:  https://www.pastinfo.am/hy/news/2024/03/12/mwvhc5yi4/1728849] 


	Հունիսի 3-ին 24news.am լրատվական կայքի խմբագիր Նարեկ Գալստյանը հայտնել է, որ լրատվամիջոցի էլեկտրոնային հասցեին սպանության ու սպառնալիքներով լի նամակների տարափ է: Գալստյանը ներկայացրել է համապատասխան սքրինշոթեր և հրավիրել իրավապահ համակարգի ուշադրությունը: 

	Հունիսի 5-ին «Բարգավաճ Հայաստան» կուսակցությունն ու դրա ղեկավար Գագիկ Ծառուկյանը դատական հայց են ներկայացրել Երևանի ընդհանուր իրավասության դատարան ընդդեմ Հայաստանի հանրային հեռուստաընկերության՝ զրպարտություն համարվող տեղեկությունները հերքելու և 6 մլն դրամ փոխհատուցում վճարելու պահանջներով։ Հայցվորները պատասխանողից պահանջում են նաև 200 հազարական դրամ՝ փաստաբանի վարձատրության գումար։
	Հայցի առիթը մայիսի 24-ին հեռուստաընկերության 1lurer.am կայքում հրապարակված՝ «Քոչարյանի դրդմամբ՝ ԲՀԿ հիմնում, Սարգսյանի հետ կոալիցիա. քաղաքական էջը փակել-բացելու Ծառուկյանի ուղին» հոդվածն ու կից տեսանյութն են, որտեղ մասնավորապես խոսվում է Գագիկ Ծառուկյանի մասնակցությամբ քրեական գործերի մասին[footnoteRef:61]։ 
	Հունիսի 15-ին հայցադիմումն ընդունվել է  վարույթ։ [61:  https://www.1lurer.am/hy/2026/05/24/7/1518246] 


Հունիսի 8-ին Factor TV-ի թղթակից Նարեկ Կիրակոսյանը տեղեկացրել է, որ նախորդ օրը 8/20 ընտրատեղամասում խոչընդոտվել է լրատվամիջոցի ազատ գործունեությունը։ Մասնավորապես՝ ժամը 22:30-ի հատվածում օրենքով սահմանված կարգով հանձնաժողովի նախագահին նկարահանող խմբի լրագրողը տեղեկացրել է ընտրատեղամասից դուրս գալու մասին և խնդրել համապատասխան նշումներ անել գրանցամատյանում։ Նախագահը խոչընդոտել է լրագրողի ազատ տեղաշարժի իրավունքը՝ այդպիսով պատճառ դառնալով, որ խումբը ուշանա մեկ այլ կարևոր իրադարձության վայրում ժամանակին նկարահանում իրականացնելուց։ Նախագահը պահանջել է տեղամաս մուտք-ելք չանել մինչև քվեաթերթիկների ամբողջական հաշվարկի ավարտն ու արձանագրության կազմումը։ Նրան այդ հարցում աջակցել է նաև «Ուժեղ Հայաստան» կուսակցության վստահված անձը՝ պնդելով, որ իրավունք չունեն ընտրատեղամասից դուրս գալ։ Մինչդեռ, ըստ օրենքի, լրագրողներն ընտրատեղամասերում իրավունք ունեն ազատ ելումուտ անելու, այդ թվում քվեաթերթիկների հաշվարկի ընթացքում։

	Հունիսի 9-ին Վերաքննիչ քաղաքացիական դատարանը բավարարել է ԱԺ նախագահ Ալեն Սիմոնյանն ընդդեմ լրագրող Վահե Մակարյանի գործով հայցվորի բողոքը՝ առաջին ատյանի վճիռը բեկանվել է, և գործն ուղարկվել նույն դատարան՝ ամբողջ ծավալով նոր քննության։
	Հիշեցնենք՝ 2025թ․ մարտի 12-ին ներկայացված հայցով ԱԺ նախագահը պահանջում է հերքել փետրվարի 12-ին տելեգրամյան էջում հրապարակված՝ «Քո նախկինում իբրև թե պոռնո դերասան լինելու պնդումը նկատի չունեմ, չնայած որ դրա վերաբերյալ կամ էդ մասին հուշող տարբեր 18+-ոտ տեսանյութեր կան տարածված, դրանցից մի շարք էլ ես ունեմ» արտահայտությունը, զրպարտության համար որպես փոխհատուցում բռնագանձել 400 հազար դրամ: 
	Վճռով հայցը մերժվել էր․ դատարանը գտել էր, որ խնդրո առարկա արտահայտությունները զրպարտություն չեն պարունակում։
 
	Հունիսի 9-ին News.am լրատվական կայքը գրել է, որ իր թղթակից Նարեկ Խաչատրյանը հայտնվել է իրավապահների ուշադրության ներքո՝ քարոզարշավի ու բուն ընտրությունների օրն արձանագրած խախտումների պատճառով, մասնավորապես՝ լրագրողի հրապարակած տեսանյութից հետո, որտեղ երևում են ընտրատեղամասերից մեկում հարյուրավոր զինծառայողների կուտակումը քվեարկության ավարտից րոպեներ առաջ, ինչպես նաև զինծառայողների հետ ընտրատեղամաս մտած ու նրանցից ոչ մի կերպ չհեռացող քաղաքացիական հագուստով անձինք։
	Կայքը գրել է, որ ՊՆ խոսնակը քվեարկության օրը մոտեցել է ՔՊ շտաբի մոտ աշխատող News.am-ի մեկ այլ լրագրողի, հետաքրքրվել և իմացել, թե որ լրագրողն է եղել զինվորների քվեարկության մասին տեսանյութի հեղինակը։
 
	Հունիսի 9-ին Երևանի ընդհանուր իրավասության դատարանում կայացել է Արցախի նախկին պետնախարար, Մարդու իրավունքների պաշտպան Արտակ Բեգլարյանն ընդդեմ Բարդուղ Գալստյանի և «Հայաստանի հանրային հեռուստաընկերություն» ՓԲԸ-ի գործով դատական նիստ՝ զրպարտություն համարվող տեղեկությունները հերքելու, հեռացնելու և փոխհատուցում վճարելու պահանջների վերաբերյալ։
	2025թ․ օգոստոսի 20-ին ներկայացված հայցի առիթը նույն տարվա հուլիսի 19-ին Հայաստանի հանրային հեռուստատեսության՝ «Բաց հարթակ. արցախցիներին թալանածները փորձում են հիմա էլ Երևանում նրանց փողոց դուրս բերել. Գալստյան» հաղորդման ժամանակ քաղաքագետ Բարդուղ Գալստյանի հնչեցրած արտահայտություններն են, ըստ որոնց՝ հայցվորն իր պաշտոնավարման տարիներին մասնակցել է արցախցիների հաշվին հարստություն կուտակելու, թալանի գործընթացին, Եվրոպական հարթակներում Արցախի հարցը բարձրացնելու բոլոր գործընթացների խոչընդոտմանը, որպեսզի Արցախը մնա ռուսական ազդեցության գոտում[footnoteRef:62]։  [62:  https://www.youtube.com/watch?v=zpmsoUY5mkU] 

	Հաջորդ դատական նիստը նշանակվել է ս․ թ․ հուլիսի 21-ին։

	Հունիսի 11-ին Արդարադատության նախարար Սրբուհի Գալյանը և նրա հայրը՝ Հովհաննես Գալյանը, հայցադիմում են ներկայացրել Երևանի ընդհանուր իրավասության դատարան ընդդեմ «Օրագիր մեդիա» ՍՊԸ-ի և լրագրող Հասմիկ Մովսիսյանի՝ իրականությանը չհամապատասխանող և հայցվորների պատիվն ու արժանապատվությունն արատավորող տեղեկությունները հերքելու, զրպարտության համար համապարտությամբ պատասխանողներից 6 մլն դրամ բռնագանձելու պահանջներով։ 
	Հայցի առիթը մայիսի 12-ին Oragir.news կայքում հրապարակված հոդվածն է՝  «Սրբուհի Գալյանի հայրը հրաժարվել է ալիմենտ վճարելուց. նախարարի քրոջ ծանր ճակատագիրը»։ Ըստ այդմ՝ Սրբուհի Գալյանը աջակցություն չի ցուցաբերել իր խորթ քրոջը՝ Հասմիկ Մկրտչյանին, իսկ հայրը՝ Հովհաննես Գալյանը, իր մյուս դստեր նկատմամբ ծնողական պարտավորությունները չի կատարել՝ ալիմենտ չի վճարել, ու գործը հասել է դատարան[footnoteRef:63]: 
	Եռամսյակի ավարտի դրությամբ հայցադիմումը վարույթ չի ընդունվել։

	Հունիսի 12-ին քաղաքացի Վանիկ Շուքուրյանը դատական հայց է ներկայացրել Երևանի ընդհանուր իրավասության դատարան ընդդեմ «Ֆակտոր տեղեկատվական կենտրոն» ՀԿ-ի՝ գործարար համբավն արատավորող, զրպարտություն պարունակող արտահայտությունների համար հրապարակային ներողություն խնդրելու, 500 հազար դրամ՝ որպես փաստաբանի վճար և 26 հազար դրամ պետտուրքի գումարը բռնագանձելու պահանջներով։ Հայցի առիթը ս․ թ․ մայիսի 12-ին Factor.am կայքում և լրատվամիջոցի յութուբյան ալիքում հրապարակված նյութն է՝ «Կեղծ ինքնություններ, քրեական անցյալ, կրեմլյան նարատիվներ, Wyoming Star-ի նոր թողարկման հետքերով»[footnoteRef:64] վերնագրով։
	Եռամսյակի ավարտի դրությամբ հայցադիմումը վարույթ չի ընդունվել։ [63:   https://oragir.news/hy/material/2026/05/12/195063]  [64:  https://www.youtube.com/watch?v=5_Mno6ZfmZY] 


	Հունիսի 15-ին Պաշտպանության նախարար Սուրեն Պապիկյանը հայցադիմում է ներկայացրել Երևանի ընդհանուր իրավասության դատարան ընդդեմ «Օրագիր Մեդիա» ՍՊԸ-ի՝ զրպարտություն համարվող տվյալները հերքելու և փոխհատուցում վճարելու պահանջներով։ Ընդհանուր առմամբ հայցվորը պահանջում է 4,484,106 դրամ, որը կմարվի 6 ամսվա ընթացքում՝ ամսական 747,351 դրամի չափով, ինչպես նաև 250 հազար դրամ՝ որպես փաստաբանի վարձատրության գումար։ Հայցի առիթը մայիսի 27-ին Օragir.news կայքում հրապարակված հոդվածն է՝ «Սուրեն Պապիկյանին պատկանող ապօրինի հանքո՞ւմ է մարդ մահացել․ ծածկադմփոց Վարդաբլուրում»[footnoteRef:65]։    
	Եռամսյակի ավարտի դրությամբ հայցադիմումը վարույթ չի ընդունվել։ [65:  https://oragir.news/hy/material/2026/05/27/196885] 


Հունիսի 15-ին Վերաքննիչ քաղաքացիական դատարանը մերժել է ԱԺ պատգամավոր Հայկ Սարգսյանն ընդդեմ «Օրագիր Մեդիա» ՍՊԸ-ի գործով պատասխանողի բողոքն ընդդեմ առաջին ատյանի վճռի, որով հայցը բավարարվել էր՝ լրատվամիջոցը պարտավորեցվել էր հրապարակային ներողություն խնդրել, վճարել  20 հազար դրամ պետտուրքի, 200 հազար դրամ՝ փաստաբանի վարձատրության գումար։
Հիշեցնենք՝ հայցը ներկայացվել է 2025թ․ մարտի 11-ին՝ զրպարտության համար ներողություն խնդրելու և 1,5 միլիոն դրամ փոխհատուցում վճարելու պահանջներով։ Հայցի առիթը մարտի 5-ին ՍՊԸ-ին պատկանող Oragir.news լրատվական կայքի յութուբյան ալիքում հրապարակված տեսանյութն է՝ «Շիշ բռնողի և նրա կնոջ փախուստը «Վազգեն․ Վերջին Սպարապետը» ֆիլմի պրեմիերայի ժամանակ» վերնագրով[footnoteRef:66]։ [66:  https://www.youtube.com/watch?v=5YyPERD2ZDs] 


	Հունիսի 17-ին Վերաքննիչ քաղաքացիական դատարանը մերժել է ԱԺ նախագահ Ալեն Սիմոնյանն ընդդեմ «Երկիր խմբագրություն» ՍՊԸ-ի գործով պատասխանողի բողոքը և առաջին ատյանի վճիռը թողել անփոփոխ։ Ըստ այդմ՝ լրատվամիջոցը պարտավորեցվել է վճարել 400 հազար դրամ՝ որպես փոխհատուցում զրպարտության համար, ևս 32 հազար դրամ պետտուրքի և 360 հազար դրամ՝ փաստաբանի վարձատրության գումար։  
	Զրպարտություն պարունակող տեղեկությունների համար որպես փոխհատուցում 1 միլիոն դրամ, դատական ծախսերի համար՝ 410 հազար դրամ բռնագանձելու և հերքում հրապարակելուն պարտավորեցնելու պահանջներով 2024թ․ հունիսի 12-ին ներկայացված հայցի առիթը մայիսի 14-ին ՍՊԸ-ին պատկանող Yerkir.am կայքում, նույնանուն ֆեյսբուքյան էջում և «Երկրի լուրեր» տելեգրամյան ալիքում տեղադրված տեսանյութն է՝ «ՀեղաՓՈՂականները․ Ալեն Սիմոնյան» վերնագրով։ Այն հետագայում հեռացվել է համացանցից, սակայն դատարանը նախապես բավարարել էր հայցվորի միջնորդությունը՝ ապացույցն ապահովելու մասին։ 

Հունիսի 19-ին Երևանի ընդհանուր իրավասության դատարանի վճռով մասնակի բավարարվել է ԱԺ պատգամավոր Հայկ Սարգսյանի հայցն ընդդեմ Hayeli.am լրատվական կայքի հիմնադիր Անժելա Թովմասյանի՝ հրապարակված արտահայտությունների համար ներողություն խնդրելու, մեկ միլիոն դրամ փոխհատուցելու և 500 հազար դրամ փաստաբանի վարձատրության գումար վճարելու պահանջներով։
	Հայցը ներկայացվել է 2025թ․ հունվարի 29-ին, իսկ առիթը հունվարի 10-ին կայքի յութուբյան ալիքով Անժելա Թովմասյանի հարցազրույցն է՝ «Նիկոլի «գեղցի համբալը» ինչպես է հարյուր հազարներ շարում»[footnoteRef:67] վերնագրով, և մասնավորապես պատգամավորի հասցեին հնչեցված նույնանման արտահայտությունները։
	Վճռով Անժելա Թովմասյանը պարտավորեցվել է հրապարակային ներողություն խնդրել, վճարել 20 հազար պետտուրքի և 250 հազար դրամ՝  փաստաբանի վարձատրության գումար: [67:  https://www.youtube.com/watch?v=j_nvibqvQ80&t=65s] 


Հունիսի 19-ին Վերաքննիչ քաղաքացիական դատարանը մասնակի բավարարել է Արմեն Ղալեչյանն ընդդեմ «Հրապարակ» օրաթերթի գործով պատասխանողի բողոքն ընդդեմ առաջին ատյանի վճռի, որով պարտավորեցվել էր վճարել 120 հազար դրամ զրպարտության, 80 հազար՝ վիրավորանքի համար։ Այս մասով վճիռը բեկանվել է, հայցը՝ մերժվել։ Լրատվամիջոցը պարտավորեցվել է վճարել միայն 20 հազար պետտուրքի գումարը։ Ուժի մեջ է մնացել վճռով հերքում հրապարակելու պահանջը։
	Հիշեցնենք՝ հայցը ներկայացվել է 2025թ․ ապրիլի 24-ին՝ վիրավորանք և զրպարտություն համարվող տեղեկությունները հերքելու, դրանց համար 1 միլիոն դրամ փոխհատուցելու, փաստաբանի ծառայության համար գումարն ու պետտուրքերը վճարելու պահանջներով։ Հայցի առիթը մարտի 29-ին համանուն կայքում հրապարակված՝ «Պապիկյանի ազաբ բաշին վերահսկում է զինվորականներին» հոդվածն է[footnoteRef:68], ըստ որի՝ ԶՈՒ բարձրագույն և ավագ սպայական կազմի հերթական ատեստացիայի գործընթացը վերահսկում է պաշտպանության նախարար Սուրեն Պապիկյանի հարսանիքի խաչեղբայրը` Արմեն Ղալեչյանը։ [68:  https://hraparak.am/post/8f030e70d8829f8a56e77308422d31ec] 


	Հունիսի 29-ին Լոռու մարզի ընդհանուր իրավասության դատարանը (նստավայրը՝ ք․ Վանաձոր) հայցային վաղեմության հիմքով մերժել է Ֆիոլետովո համայնքի ղեկավար Ալեքսեյ Չիչյովի հայցն ընդդեմ «Իրավունք թերթ» ՍՊԸ-ի՝ «Իրավունք մեդիա հոլդինգ»-ին պատկանող «Կոմսոմոլսկայա Պրավդա վ Արմենիի» թերթում հրապարակված՝ զրպարտություն համարվող տեղեկությունները հերքելու, ներողություն խնդրելու և 2 միլիոն դրամի չափով փոխհատուցում վճարելու պահանջներով:
	Հիշեցնենք՝ հայցը ներկայացվել էր ս․ թ․ հունվարի 17-ին, իսկ առիթը 2025թ․ դեկտեմբերի 12-ին «Կոմսոմոլսկայա Պրավդա վ Արմենիի» թերթում տպագրված՝ «ՀՀ-ում ապրող ազգային փոքրամասնություն կազմող մոլոկանների Նոր տարին և ավանդույթները» հոդվածն է, որն արտատպվել է Iravunk.com կայքի դեկտեմբերի 7-ի հրապարակումից[footnoteRef:69]։ 
	Դատարանը նաև վճռել է հօգուտ լրատվամիջոցի բռնագանձել 200 հազար դրամ՝ որպես փաստաբանի վարձատրության գումար։

	Հունիսի 30-ին Երևանի ընդհանուր իրավասության դատարանը մերժել է «Նորք-Մարաշ» բժշկական կենտրոնի բժիշկներ Գագիկ Հեբոյանի, Քրիստինե Պողոսյանի, Էդուարդ Պետրոսյանի, Արա Անանյանի, Հովհաննես Ավդալյանի և Գագիկ Հապետյանի հայցն ընդդեմ «Սոուշըլ մեդիա» ՍՊԸ-ի՝ հերքում հրապարակելու, զրպարտության համար 6 միլիոն դրամ փոխհատուցելու և պետտուրքերը վճարելու պահանջներով։
	2025թ․ հունիսի 23-ին ներկայացված հայցի առիթը  մայիսի 30-ից վերոհիշյալ ՍՊԸ-ին պատկանող Mamul.am լրատվական կայքում հրապարակված 12 նյութերն են, որոնցում բժիշկները մեղադրվում են ոչ պրոֆեսիոնալ վարքագծի, անմարդկային վերաբերմունքի ու մասնագիտական թերացումների մեջ։ Այդ հրապարակումների վերնագրերից են՝ «Սկանդալային տեսանյութ. «․․․ գնում եք և այլևս այստեղ չեք վերադառնում»․ Նորք Մարաշ ԲԿ-ի բժիշկները՝ վիրակապվող ծանր բուժառուին»[footnoteRef:70], «Գագիկ Հեբոյան, քո հրեշ խմբով խլեցիք 27 տարեկան եղբորս կյանքը՝ թողնելով որբ երկու երեխաների, իսկ 25 օրից պետք է ծնվեր երրորդ երեխան․ Սուսաննա Խաչիկյան»[footnoteRef:71], «Կնոջս մահվան մեղավորները Գագիկ Հեբոյանն ու Քրիստինե Պողոսյանն են»․ Մհեր Խալաթյան»[footnoteRef:72] և այլն։
	 [69:  https://iravunk.com/sim/?p=329715&l=am]  [70:  https://m.mamul.am/am/news/326377]  [71:  https://m.mamul.am/am/news/328516]  [72:  https://m.mamul.am/am/news/327297] 

Հունիսի 30-ին Վերաքննիչ քաղաքացիական դատարանը մերժել է Արև Վրացյանն ընդդեմ Mediahub.am լրատվական կայքի գործով հայցվորի բողոքն ընդդեմ առաջին ատյանի վճռի, որով հայցը բավարարվել էր միայն հերքում հրապարակելու մասով։
	Հիշեցնենք՝ պատիվը, արժանապատվությունը և գործարար համբավը արատավորող տեղեկությունները հերքելու, վիրավորանքի համար ներողություն խնդրելու և դրամական փոխհատուցում վճարելու պահանջներով 2024թ․ մայիսի 27-ին ներկայացված հայցի առիթը «Կոկաինի տակ եմ եղել. մասիսցի ուսուցչուհին ատելություն է դրսևորել արցախցիների նկատմամբ (տեսանյութ)» վերնագրով ապրիլի 25-ին Mediahub.am կայքում հրապարակված նյութն է, ըստ որի՝ Մասիս քաղաքի թիվ 4 դպրոցի հայոց լեզվի և գրականության ուսուցչուհի Արև Վրացյանը արցախցի երեխաների նկատմամբ ընդգծված վատ վերաբերմունք է դրսևորում[footnoteRef:73]։
 [73:  https://mediahub.am/post/df66cbb6a43473b8] 

	Հունիսի 30-ին Երևանի ընդհանուր իրավասության դատարանում տեղի է ունեցել «Կանանց ռեսուրսային կենտրոն» ՀԿ ղեկավար Լարա Ահարոնյանն ընդդեմ «Հայելի» ակումբի, «Լայվ Նյուզ Մեդիա» ՍՊԸ-ի և Հայկ Այվազյանի գործով հերթական նիստը։
	Պատվին և արժանապատվությանը հասցված վնասի դիմաց 2 միլիոն դրամ փոխհատուցում բռնագանձելու պահանջով 2019թ․ մայիսի 30-ին ներկայացված հայցի առիթ է դարձել նույն տարվա ապրիլի 24-ին հրապարակված «ՔՊ-ի հոգաբարձուների խորհրդի անդամ Լարա Ահարոնյանը զբաղված է երեխաների պղծմամբ. Հայկ Այվազյան» տեսանյութը, որտեղ «Հայելի» ակումբի հյուրերից մեկը` Հայկ Այվազյանը, ասուլիսի ժամանակ մեղադրանքներ է հնչեցրել Ահարոնյանի հասցեին: Տեսանյութը հրապարակվել է պատասխանողներին պատկանող Hayeli.am և Livenews.am լրատվական կայքերում:
	Գործի քննությունը կշարունակվի սեպտեմբերի 30-ին։


[bookmark: _Hlk227671810]
Տեղեկություններ ստանալու և տարածելու իրավունքի խախտումներ

2026 թվականի 2-րդ եռամսյակի ընթացքում ԽԱՊԿ-ն արձանագրել է տեղեկություններ ստանալու և տարածելու իրավունքի խախտումների 11 դեպք: Դրանք, ինչպես նաև նախկինում արձանագրված փաստերի նոր զարգացումները ներկայացնում ենք ստորև՝ ժամանակագրական կարգով։

	Ապրիլի 3-ին «Ազատություն» ռադիոկայանի թղթակից Նաիրա Բուլղադարյանը հարցում է ուղարկել ՀՀ գլխավոր դատախազություն՝ խնդրելով պատասխանել, թե արդյո՞ք քննարկվում է Երևանի Սուրբ Աննա Եկեղեցում մարտի 29-ին տեղի ունեցած միջադեպի գործով կալանավորված Դավիթ Մինասյանի կալանքը փոխելու հարցը: Հիշեցնենք՝ նա փորձել էր թիկունքից հարվածել Նիկոլ Փաշինյանին։ ՀՀ դատախազությունից հարցման պատասխան չի տրամադրվել։ Ի դեպ, երկու շաբաթ հետո կալանքը իսկապես փոխվել է։
	
	Ապրիլի 24-ին Factor.am լրատվական կայքի թղթակից Արաքս Մամուլյանը տեղեկացրել է, որ ՀՀ գլխավոր դատախազությունը հրաժարվում է պատասխանել դատախազների բարեվարքության վերաբերյալ հարցերին: Հարցմամբ լրագրողը խնդրել է հայտնել՝ բացասական եզրակացությամբ առաջխաղացումներ Դատախազությունում եղե՞լ են, թե՞ ոչ, ինչպես նաև՝ Կոռուպցիայի կանխարգելման հանձնաժողովի կողմից հաղորդումների առթիվ դատախազների վերաբերյալ քանի՞ վարույթ է առկա: Դատախազությունից հայտնել են, որ վիճակագրություն չի վարվում։ 

	Ապրիլի 27-ին Tribune.am լրատվական կայքի խմբագիր Հռիփսիմե Ջեբեջյանը հարցում է ուղարկել ՀՀ կառավարության աշխատակազմի ղեկավար Արայիկ Հարությունյանին՝ խնդրելով տրամադրել տեղեկություններ Քաղաքացու օրվան նվիրված միջոցառումների մասին: Մասնավորապես՝ որքան գումար է ծախսվել, որ մասն է տրամադրվել բյուջեից, ինչպես են ընտրվել սնունդ վաճառող ընկերությունները և այլն։
	Հաջորդ օրը ՀՀ կառավարության աշխատակազմի Տեղեկատվության և հասարակայնության հետ կապերի վարչության պետ Արմեն Խաչատրյանի ստորագրությամբ տրամադրվել է ծախսերի մասին ընդհանուր տեղեկություն և մանրամասների համար առաջարկվել այցելել Ֆինանսների նախարարության Armeps․am կայք։ Սակայն պահանջվող տեղեկությունները այդտեղ չեն եղել։
	Արմեն Խաչատրյանի հետ հեռախոսային պարզաբանումներից հետո ապրիլի 28-ին լրագրողը կրկնակի հարցում է ուղարկել՝ առավել մանրամասնելով հարցերը, մասնավորապես՝ ինչ չափով և սկզբունքով են մասնակցություն ունեցել այդ միջոցառումներում «Ֆասթ բանկ» և «Դոմինո փրոդաքշըն» ընկերությունները։ Պատասխան չի տրամադրվել։ 

	Մայիսի 5-ին ՀՀ վարչական դատարանը մասնակի բավարարել է Fip.am փաստերի ստուգման հարթակի հիմնադիր «Իրազեկ քաղաքացիների միավորում» ՀԿ-ի հայցն ընդդեմ ՀՀ հակակոռուպցիոն կոմիտեի՝ հայցված տեղեկությունները տրամադրելուն պարտավորեցնելու պահանջով։	
	Հիշեցնենք, որ հայցը ներկայացվել է 2025թ․ մայիսի 30-ին՝ Հաշվեքննիչ պալատի ենթադրյալ չարաշահումներին վերաբերող հարցման պատասխանը չստանալուց հետո։
	Վճռով դատարանը պարտավորեցրել է գերատեսչությանը՝ տրամադրել հարցման այն մասի պատասխանը, որը չի հակասում օրենքին, վճարել պետտուրքի գումարը։ 
	Մայիսի 26-ին պատասխանողը վճռի դեմ բողոք է ներկայացրել, որը վարույթ  է ընդունվել հունիսի 9-ին։ Սեպտեմբերի 11-ին նախատեսվում է հրապարակել վերաքննիչ ատյանի դատական ակտը։
  
	Մայիսի 5-ին «Ազատություն» ռադիոկայանի թղթակից Նաիրա Բուլղադարյանը դիմել է Դատական դեպարտամենտ՝ խնդրելով տրամադրել վիճակագրություն դատարանների կողմից օպերատիվ հետախուզական միջոցառումներ անցկացնելու թույլտվությունների վերաբերյալ։ Պատասխանը ստացվել է մայիսի 8-ին, սակայն ոչ լիարժեք՝ առաջարկվել է անհրաժեշտ տեղեկությունները գտնել պաշտոնական կայքում՝ առանց ակտիվ հղումներ տրամադրելու։ 


Մայիսի 19-ին «Ազատություն» ռադիոկայանի թղթակից Նաիրա Բուլղադարյանը հարցում է ուղարկել ՀՀ գլխավոր դատախազություն՝ փորձելով պարզել՝ արդյո՞ք ուսումնասիրում են տեղեկությունները, թե ընդդիմադիր գործիչ Սամվել Կարապետյանի անձնագրային գործում որպես աշխատանքային վայր նշված է ՌԴ դաշնային անվտանգության ծառայության տեղեկատվական կենտրոնը, և եթե այո՝ կա՞ վարույթ, թե՞ ոչ։ Այս հարցման պատասխան չի ստացվել։ 

Մայիսի 21-ին Fip.am փաստերի ստուգման հարթակը հարցում է ուղարկել Առողջապահության համընդհանուր ապահովագրության հիմնադրամ վերջինիս կողմից իրականացվող ապահովագրական գործընթացի վերաբերյալ, սակայն պատասխան չի ստացվել։ Մեկ ամիս անց, լրագրողի զանգերից հետո գտել են հարցումը և պատասխանել։ 

	Մայիսի 27-ին Վարչական դատարանը կարճել է Fip.am փաստերի ստուգման հարթակի հիմնադիր «Իրազեկ քաղաքացիների միավորում» ՀԿ-ն ընդդեմ ՀՀ ներքին գործերի նախարարության մարդկային ռեսուրսների կառավարման վարչության պետ Արշակ Արշակյանի գործով վարույթը՝ վարչական պատասխանատվության ենթարկելու պահանջի մասին։ Հայցվորը հրաժարվել է հայցից։
	Հիշեցնենք՝ հայցը ներկայացվել էր 2024թ․ փետրվարի 15-ին՝ Արշակ Արշակյանին «Վարչական իրավախախտումների վերաբերյալ օրենսգրքի» 189.7-րդ հոդվածի խախտման հիմքով պատասխանատվության ենթարկելու պահանջով։ Հայցի առիթը եղել է գերատեսչությանն ուղղված հարցման պատասխանի մերժումը։ Հայցվորը գերատեսչությանը խնդրել էր տրամադրել ներքին գործերի նախարարի 2023թ. դեկտեմբեր ամսվա աշխատաժամանակի հաշվարկի տեղեկագիրը։
	
Հունիսի 9-ին Factor.am լրատվական կայքի թղթակից Արաքս Մամուլյանը հարցում է ուղարկել ՀՀ գլխավոր դատախազություն՝ փորձելով պարզել, թե ինչ իրավական հիմքով է պատգամավորի թեկնածուի կարգավիճակ ունեցող Գագիկ Ծառուկյանի նկատմամբ առանց անձեռնմխելիությունը հաղթահարելու հետապնդում հարուցվել։ Դատախազությունից պատասխանել են ուշացումով՝ հունիսի 18-ին՝ խախտելով «Տեղեկատվության ազատության մասին» օրենքով սահմանված ժամկետը։ Ընդ որում, հայտնել են, որ նախաքննության շահերից ելնելով՝ տեղեկություն տրամադրել չեն կարող։ Այսինքն՝ Դատախազությանը 9 օր էր անհրաժեշտ՝ պատասխանելու համար, որ հայցվող տեղեկությունը նախաքննական գաղտնիք է։ 

	Հունիսի 15-ին Fip.am փաստերի ստուգման հարթակը հարցում է ուղարկել ՀՀ ազգային անվտանգության ծառայություն՝ պարզելու Ռոբերտ Քոչարյանի մասնակցությամբ տեսանյութի արտահոսքի օրինականությունը։ Մասնավորապես, թե ինչ հիմքով է ԱԱԾ-ն այն հրապարակայնացրել կամ փոխանցել երրորդ կողմին։ 
ԱԱԾ-ից թերի պատասխան են տրամադրել․ գերատեսչությունը չի հստակեցրել, թե ինչպես են օդանավակայանի անցակետի տեսանկարահանող սարքերի տեսագրությունները երրորդ անձանց տրամադրության տակ հայտնվել՝ միայն հղում կատարելով «Ազգային անվտանգության մարմինների մասին» օրենքի 15-րդ հոդվածին, որից, սակայն, չի բխում, որ ԱԱԾ-ն կարող էր հրապարակել կամ երրորդ անձի տրամադրել այդ տվյալները։ 
	Կայքը հիշեցնում է, որ ավելի վաղ ՀՀ վարչապետ Նիկոլ Փաշինյանը լրագրողների հետ ճեպազրույցում պնդել էր, թե «ԱԱԾ աշխատակիցը կարա որոշի ցանկացած բան արատահոսի, կուզի՝ կարտահոսի, չի ուզի՝ չի արտահոսի»։
Այս հայտարարության պարզաբանման նպատակով Fip.am -ը մեկ հարցում էլ հասցեագրել է ՀՀ կառավարությանը՝ փորձելով ստանալ այն օրենսդրական հիմքերը, որոնց վրա հենվելով Փաշինյանն արել է այդ պնդումը։ Կառավարությունից, սակայն, չեն արձագանքել հարցմանը։ «Տեղեկատվության ազատության մասին» օրենքի խախտման մասին Fip.am-ի  հրապարակումից հետո միայն հարցման պատասխանը ուշացումով տրամադրվել է։ 
	
	Հունիսի 17-ին «Ազատություն» ռադիոկայանի թղթակից Նաիրա Բուլղադարյանը հարցում է ուղարկել Պաշտպանության նախարարություն՝ խնդրելով տրամադրել վիճակագրություն ՊՆ-ի դեմ նախկին զինվորականների կողմից ներկայացված դատական հայցերի մասին, եթե այդպիսիք կան։ Հարցումը հունիսի 30-ի դրությամբ անպատասխան է մնացել։
	

ԶԼՄ-ների ու լրագրողների գործունեությանն առնչվող այլ իրադարձություններ	
	
	Ապրիլի 13-ին «168 ժամ» ՍՊԸ-ն և լրագրող Գոհար Սավզյանն ընդդեմ քաղաքացի Աշոտ Դավինյանի գործով պատասխանողը վճռաբեկ ատյանում բողոքարկել է Վերաքննիչ դատարանի որոշումը, որով փետրվարի 6-ին երկրորդ անգամ քննության արդյունքում բավարարվել էր հայցվորի բողոքն առաջին ատյանի դատարանի վճռի դեմ, որով էլ հայցը երկրորդ անգամ մերժվել էր ու գործը ուղարկվել նոր քննության։ 
	Վիրավորանքի համար ներողություն խնդրելու, զրպարտություն հանդիսացող տվյալները հրապարակայնորեն հերքելու, ինչպես նաև պատվին, 
արժանապատվությանը և գործարար համբավին պատճառված վնասի դիմաց փոխհատուցում վճարելու պահանջներով 2023թ․ հուլիսի 14-ին ներկայացված հայցի առիթը հունիսի 10-ին Աշոտ Դավինյանի ֆեյսբուքյան էջում կատարված գրառումն է լրագրողի ու լրատվամիջոցի հասցեին՝ ի պատասխան հունիսի 9-ին ՍՊԸ-ին պատկանող 168․am կայքում հրապարակված՝ «Սեքս-սկանդալի կիզակետում հայտնված անձին նշանակել են ՇՊՀ քոլեջի ու վարժարանի ընդհանուր կոորդինատոր-ղեկավար» հոդվածի [footnoteRef:74]։  	
	Մայիսի 27-ին պատասխանողի վճռաբեկ բողոքը վերադարձվել է, իսկ թերությունները վերացնելուց հետո կրկին ներկայացվել հունիսի 24-ին։ [74:  https://168.am/2023/06/09/1885505.html] 

	
Ապրիլի 14-ին Տավուշի մարզի ընդհանուր իրավասության դատարանում (նստավայրը՝ ք․ Իջևան) շարունակվել է լրագրող Հռիփսիմե Ջեբեջյանն ընդդեմ քաղաքացի Խաժակ Թանանյանի գործի քննությունը՝ հրապարակային  արտահայտված վիրավորանքից պատիվն ու արժանապատվությունը պաշտպանելու պահանջի վերաբերյալ։ Գործն առաջին ատյանում քննվում է երկրորդ անգամ։
	Հիշեցնենք՝ 2023թ․ օգոստոսի 28-ին ներկայացրած հայցի առիթը համացանցում լրագրողի հասցեին հնչեցված արտահայտություններն են[footnoteRef:75]։ 2024 թ. հուլիսի 10-ին կայացված վճռով հայցը բավարարվել էր․ դատարանը պատասխանողին պարտավորեցրել էր հրապարակավ ներողություն խնդրել լրագրողից, 400 հազար դրամ վճարել՝ որպես վիրավորանքի փոխհատուցում և 200 հազար դրամ՝ փաստաբանի վարձատրության գումար։ Իսկ 2025թ․ փետրվարի 28-ին Վերաքննիչ քաղաքացիական դատարանը բավարարել է պատասխանողի բողոքն ընդդեմ առաջին ատյանի դատարանի վճռի, ամբողջությամբ բեկանել վճիռը և գործն ուղարկել ստորադաս դատարան՝  նոր քննության։ [75:  https://www.aravot.am/2023/07/28/1358203/] 

	Գործով նիստեր են կայացել նաև մայիսի 13-ին և հունիսի 3-ին։ Հունիսի 23-ին դատարանի վճռով լրագրողի հայցը մասնակի բավարարվել է․ պատասխանողը պարտավորեցվել է ներողություն խնդրել «լիրբ» և «պոռնիկ» վիրավորական արտահայտությունների համար, վճարել 100 հազար դրամ փոխհատուցում, ևս
100 հազար՝ որպես փաստաբանի վարձատրության գումար և պետական տուրքերը։

	Ապրիլի 15-ին Երևանի ընդհանուր իրավասության դատարանում նոր քննությամբ շարունակվել է «Նյուզ ԷյԷմ» ՍՊԸ-ն ընդդեմ Ստյոպա Սաֆարյանի գործով դատաքննությունը՝ գործարար համբավին պատճառված վնասի փոխհատուցման պահանջի վերաբերյալ։
	Հիշեցնենք, որ 2019թ․ օգոստոսի 28-ին ներկայացված հայցի առիթը եղել է նույն թվականի հուլիսի 29-ին պատասխանողի ֆեյսբուքյան գրառումն այն մասին, որ կայքն ստացել է պատվեր Ռոբերտ Քոչարյանի գրասենյակից՝ դատավորների վերաբերյալ ինչ-որ հոդվածներ հրապարակելու համար[footnoteRef:76]։ 2022թ․ հուլիսի 15-ին հայցը մասնակի բավարարվել էր՝ պատասխանողը պարտավորեցվել էր Ֆեյսբուքի իր էջում հերքել վիճարկվող արտահայտությունները։ Պատասխանողը վերաքննիչ բողոք էր ներկայացրել, որը մասնակի բավարարվել էր, առաջին ատյանի վճիռը բեկանվել էր, և գործն ուղարկվել էր նույն դատարան՝ նոր քննության: 
	Դատական հաջորդ նիստը նշանակվել է հուլիսի 16-ին։ [76:  https://www.armdaily.am/?p=61205&l=am] 


	Ապրիլի 30-ին Երևանի ընդհանուր իրավասության դատարանը մերժել է «Սոուշըլ մեդիա» ՍՊԸ-ի (Mamul.am կայքի հիմնադիր) հայցն ընդդեմ Նորք-Մարաշ բժշկական կենտրոն ՓԲԸ-ի` վիրավորանք պարունակող ֆեյսբուքյան գրառումները հեռացնելու, ներողություն խնդրելու և 3 մլն դրամ փոխհատուցում վճարելու պահանջներով։ Հայցը ներկայացվել էր 2025թ․ նոյեմբերի 14-ին, իսկ առիթը մայիսի 22-ին և 26-ին ՓԲԸ-ի ֆեյբուքյան էջում արված գրառումներն են, որոնք էջից հետագայում հեռացվել են։ Ըստ հայցվորի՝ գրառումներով պատասխանողն իրեն ներկայացրել է որպես «կեղծ, ոչ արժանահավատ, զրպարտող լրատվամիջոց, անվանել հիմար, ստախոս, կեղտոտ խաղացող» և այլն։
	Վճռով նաև վերացվել է կիրառված հայցի ապահովման միջոցը, այն է՝ մինչ վճռի ուժի մեջ մտնելն արգելափակել խնդրահարույց գրառումները։  
Մայիսի 16-ին հայցվորը բողոք է ներկայացրել վերաքննիչ ատյան։
	Ապրիլի 30-ին «Սոուշըլ մեդիա» ՍՊԸ-ն (Mamul.am կայքի հիմնադիր) և խմբագիր Սևակ Մելիքյանը նոր հայց են ներկայացրել Երևանի ընդհանուր իրավասության դատարան ընդդեմ «Նորք-Մարաշ բժշկական կենտրոն» ՓԲԸ-ի՝ անձնական տվյալների ապօրինի փոխանցման, զրպարտչական արշավ կազմակերպելու համար որպես փոխհատուցում 2 մլն դրամ վճարելու պահանջով։ Մայիսի 14-ին հայցադիմումը վերադարձվել է փաստաթղթերում առկա թերությունների պատճառով։ Նոր հայցադիմում մինչ եռամսյակի ավարտ չի ներկայացվել։

	Մայիսի 12-ին Վարչական դատարանում շարունակվել է Հանրային ռադիոյի տնօրենի պաշտոնի համար հայտարարված մրցույթի մասնակիցներից լրագրող Լուսինե Պետրոսյանն ընդդեմ Հանրային հեռարձակողի խորհուրդի գործով դատական նիստը՝ ՀՀԽ որոշումը անվավեր ճանաչելու, մրցույթի անցկացման կարգը մեկամսյա ժամկետում լրամշակելու, նոր տարբերակը պետաիրավական փորձաքննության ուղարկելու և նորից  ընտրություն անցկացնելու պահանջներով։ 
	Հայցը ներկայացվել է 2024թ․ օգոստոսի 16-ին, իսկ 26-ին մերժվել է Լուսինե Պետրոսյանի հայցադիմումի պահանջների երկրորդ մասը և վարույթ է ընդունվել ՀՀԽ որոշումը անվավեր ճանաչելու մասով։ Բացի այդ, նորընտիր տնօրեն Արմեն Քոլոյանը ներգրավվել է գործում որպես երրորդ անձ։ Հիշեցնենք, որ 2024թ․ նոյեմբերի 12-ին Հանրային ռադիոյի նախկին տնօրեն Գարեգին Խումարյանը ևս հայցադիմում էր ներկայացրել Վարչական դատարան՝ նույն պահանջով։ Այս երկու 
հայցերը միացվել են և քննվում են մեկ վարույթում։ 
	Ս․ թ․ մայիսի 27-ին դատարանը մերժել է Հանրային ռադիոյի նախկին տնօրեն Գարեգին Խումարյանի՝ 2025թ․ օգոստոսի 14-ին ներկայացրած դիմումը, որով խնդրել էր իրեն ներգրավել որպես երրորդ անձ։ Մերժումը հիմնավորվել է նրանով, որ հակառակ դեպքում գործի քննության արդյունքում ընդունվելիք դատական ակտով չեն կարող շոշափվել Գարեգին Խումարյանի շահերը: Հունիսի 24-ին այս որոշման դեմ Խումարյանը բողոք է ներկայացրել Վերաքննիչ վարչական վդատարան։
	
	Մայիսի 18-ին Վարչական դատարանում կայացել է Հանրային ռադիոյի նախկին տնօրեն Գարեգին Խումարյանն ընդդեմ Հանրային հեռարձակողի խորհրդի գործով նիստ՝ 2024թ․ հուլիսի 31-ին Հանրային ռադիոյի գործադիր տնօրենի թափուր պաշտոնի համալրման նպատակով անցկացված մրցույթի ամփոփումը ոչ իրավաչափ ճանաչելու պահանջով։
Հայցը ներկայացվել է 2025թ․ օգոստոսի 13-ին, իսկ դեկտեմբերի 15-ին դատարանը բավարարել է հայցվորի միջնորդությունը՝ «Հայաստանի Հանրային ռադիոընկերություն» ՓԲԸ-ն ներգրավել որպես նոր պատասխանող: 
	Ս․ թ․ հունիսի 8-ին կայացված վճռով հայցը մերժվել է։ Դատարանը մրցույթի անցկացման գործընթացում խախտումներ չի հայտնաբերել։ Վճռով հայցվորը պարտավորեցվել է վճարել 20 հազար դրամ պետական տուրքի գումարը:

	Մայիսի 19-ին NewDay.am կայքի խմբագիր Անի Գևորգյանը և The Armenian Report պարբերականի թղթակից Անի Խաչատրյանը դատական հայց են ներկայացրել Երևանի ընդհանուր իրավասության դատարան ընդդեմ ԱԺ պատգամավոր Գեղամ Նազարյանի՝ հրապարակային ներողություն խնդրելու, վիրավորանքի և զրպարտության համար ընդհանուր 3 մլն դրամ փոխհատուցում վճարելու պահանջներով։
	Հայցի առիթը մայիսի 2-ին Տավուշի մարզի Կիրանց գյուղի Սուրբ Երրորդություն եկեղեցու մոտ պատգամավորի արտահայտություններն են լրագրողների հասցեին․ «Լսի, բոլորը գիտեն, որ դու անբարոյական ես, սուրբ տեղը խի ես եկել, սուրբ տեղը խի ես եկել անբարոյականություն անում», «սա անբարոյական, լրագրության հետ կապ չունեցող անձնավորություն է», «Այ լրագրության մակարդակն ա, երկու պոռնկանման անձնավորություններ եկել են սրբավայրը պղծել են»։ 
	Անի Գևորգյանը պահանջում է 1 մլն դրամ վիրավորանքի և 1,5 մլն՝ զրպարտության համար, իսկ Անի Խաչատրյանը՝ 500 հազար դրամ՝ զրպարտության համար։ Մայիսի 26-ին հայցադիմումն ընդունվել է վարույթ, դատական նիստի օր մինչ եռամսյակի ավարտ չի նշանակվել։

	Մայիսի 27-ին ՀՀ վարչական դատարանում (ք․ Սևանի նստավայր) կայացել է Mediahub.am լրատվական կայքի լրագրող Վահե Մակարյանն ընդդեմ ԱԺ աշխատակազմի ղեկավար-գլխավոր քարտուղարի գործով նիստ՝ նախազգուշացում հայտարարելու և հավատարմագրումը դադարեցնելու մասին 2024թ․ նոյեմբերի 1-ի որոշումն անվավեր ճանաչելու պահանջի վերաբերյալ։
	Հայցը ներկայացվել է 2025թ․ հունվարի 8-ին, իսկ ապրիլի 15-ին «Մեդիահաբ» ՍՊԸ-ն գործով ներգրավվել է որպես երրորդ կողմ։ 
	Հունիսի 17-ի դատարանի վճռով հայցը բավարարվել է. անվավեր է ճանաչվել լրագրողին նախազգուշացում հայտարարելու և հավատարմագրումը դադարեցնելու մասին ՀՀ ազգային ժողովի աշխատակազմի ղեկավար-գլխավոր քարտուղարի որոշումը։ 

	Մայիսի 27-ին Ժուռնալիստների միության նախագահ, 168.am կայքի հիմնադիր Սաթիկ Սեյրանյանը և «168 ժամ» ՍՊԸ-ն հայցադիմում են ներկայացրել ընդդեմ քաղաքացի Էդգար Բաբայանի՝ հրապարակային ներողություն խնդրելու և իբրև փոխհատուցում 500 հազար դրամ վճարելու պահանջներով։ Հայցի առիթը ապրիլի 27-ին կատարված ֆեյսբուքյան գրառումն է, որտեղ մասնավորապես տեղ են գտել հետևյալ արտահայտությունները․ «90-ականներից փողատերերի շենքում տեղավորված շարքային քած», «լրագրությունը ժամանակի հետ դարձավ կավատություն», «Արաբկիրի նախկին թաղապետի (դատվում ա) կնիկը, որը հղի է 2018-ի հեղափոխությունից», «Հիմա էլ 168 Ժամ կոյուղատարին զուգահեռ զբաղեցնում է Ժուռնալիստների միության ղեկավարի պաշտոնը»: Ի դեպ, գրառումը, ինչպես նաև դատական հայցում նշված ֆեյսբուքյան էջը համացանցում այլևս չկան։ 
	Հայցադիմումը հունիսի 10-ին վերադարձվել է թերությունները շտկելու նպատակով, 22-ին կրկին ներկայացվել։

	Հունիսի 4-ին Վերաքննիչ վարչական դատարանը մերժել է «Ժողովուրդ» թերթի խմբագիր Քնարիկ Մանուկյանն ընդդեմ ՀՀ Ազգային ժողովի աշխատակազմի գործով առաջին ատյանի դատարանի վճռի դեմ պատասխանողի բողոքը:
	Հիշեցնենք՝ հայցը ներկայացվել է 2024թ․ փետրվարի 19-ին՝ ԱԺ աշխատակազմի ղեկավարի 2023թ. դեկտեմբերի 15-ի թիվ 1/6399-2023 գրությամբ հայցվորի՝ խորհրդարանում հավատարմագրումը դադարեցնելու մասին որոշումն անվավեր ճանաչելու պահանջով։ 2025թ․ հունիսի 16-ին Վարչական դատարանի վճռով հայցը բավարարվել էր։ Օգոստոսի 1-ին պատասխանողը բողոք էր ներկայացրել վերաքննիչ ատյան։

	Հունիսի 8-ին Երևանի ընդհանուր իրավասության դատարանի վճռով (գործի երկրորդ քննության արդյունքում) մերժվել է «Ժողովուրդ թերթի խմբագրություն» ՍՊԸ-ի հայցն ընդդեմ պատգամավոր Արթուր Հովհաննիսյանի՝ զրպարտություն հանդիսացող տվյալները հրապարակայնորեն հերքելու, ինչպես նաև գործարար համբավին պատճառված վնասի փոխհատուցում վճարելու պահանջներով։
	Հիշեցնենք՝ հայցը ներկայացվել է 2024թ․ հունվարի 3-ին, իսկ առիթը դեկտեմբերի 15-ին պատասխանողի հայտարարությունն է ԱԺ ամբիոնից, ըստ որի՝ որոշ լրատվամիջոցներ, մասնավորապես՝ «Ժողովուրդ», «Հրապարակ» թերթերը, Asekose.am-ը, փողի դիմաց կարող են հոդված հրապարակել[footnoteRef:77]։ 2025թ․ մայիսի 22-ին Վերաքննիչ քաղաքացիական դատարանը մասնակի բավարարել է պատասխանողի բողոքն ընդդեմ առաջին ատյանի վճռի, որով հայցը բավարարվել էր՝ պատգամավորը պարտավորեցվել էր հերքել լրատվամիջոցի գործարար համբավն արատավորող արտահայտությունները, վճարել 300 հազար դրամ՝ որպես զրպարտության համար փոխհատուցում։  Վերաքննիչ ատյանի որոշմամբ վճիռը բեկանվել էր, և գործն ուղարկվել էր նույն դատարան՝ նոր քննության: 
	Վճռով լրատվամիջոցը պարտավորեցվել է վճարել 300 հազար դրամ՝ հայցվորի փաստաբանի վարձատրության գումարը, և 42 հազար՝ պետտուրքի գումար։ Դատարանի գնահատմամբ՝ պատասխանողի կողմից արված հրապարակային արտահայտությունը ունեցել է գնահատողական բնույթ, չի հետապնդել հայցվորի գործարար համբավը արատավորելու նպատակ: [77:  https://www.youtube.com/watch?v=PXwgJH0KASU&t=592s] 


	Հունիսի 9-ին «Սոուշըլ մեդիա» ՍՊԸ-ն (Mamul.am կայքի հիմնադիր) ընդդեմ Միքայել Ադամյանի գործով հայցվորը վերաքննիչ բողոք է ներկայացրել առաջին ատյանի՝ հայցի ապահովման միջոց կիրառելու վերաբերյալ միջնորդությունը մերժելու մասին որոշման դեմ։ Հունիսի 26-ին բողոքը մերժվել է։ 
	Հիշեցնենք՝ հայցը ներկայացվել է 2025թ․ հոկտեմբերի 28-ին՝ հայցվորին վիրավորելու համար հրապարակային ներողություն խնդրելու, որպես փոխհատուցում 3 միլիոն դրամ վճարելու, զրպարտություն համարվող տեղեկությունները հերքելու և որպես փոխհատուցում 6 միլիոն դրամ բռնագանձելու պահանջներով։ Հայցվորը պահանջում է նաև պարտավորեցնել պատասխանողին իր ֆեյսբուքյան էջից հեռացնել վիրավորող և զրպարտող՝ մայիսի 22-ի, մայիսի 26-ի, հունիսի 9-ի, հունիսի 11-ի, հուլիսի 7-ի, հուլիսի 28-ի գրառումները, ինչպես նաև՝ վճարել 330 հազար դրամ պետական տուրքի գումարը։ Ի դեպ, https://www.facebook.com/miqael.adamyan էջից այդ գրառումները հեռացված են։

	Հունիսի 29-ին Երևանի ընդհանուր իրավասության դատարանը մասնակի բավարարել է Politik.am կայքի խմբագիր Բորիս Թամոյանի (հանրությանը հայտնի է Բորիս Մուրազի անունով) հայցն ընդդեմ քաղաքացի Դավիթ Մկրտչյանի՝ հայցվորի պատիվն արատավորող արտահայտությունների համար ներողություն խնդրելու, հերքում հրապարակելու և 500 հազար դրամ փոխհատուցում վճարելու պահանջներով։ 
	Հայցի առիթը 2025թ․հուլիսի 25-ին «Ուղիղ եթեր» և «Անտիֆեյք» յութուբյան ալիքներով Դավիթ Մկրտչյանի հայտարարություններն են Բորիս Մուրազիի մասին։ Մասնավորապես ասվել է․ «Բորիս Մուրազին գումարի դիմաց է հանրային հարթակներում ելույթ ունենում և հանդես գալիս Սերժ Սարգսյանի դեմ․․․ Բորիս Մուրազին անտարբեր է Հայաստանի Հանրապետության և հայ ազգի ճակատագրի հանդեպ, ցանկանում է, որպեսզի պետությունն ու ազգը կործանվի՝ միայն թե իր քաղաքական թիմից բացի, որևէ այլ անձ չգա իշխանության․․․»։ 
	Վճռով պատասխանողը պարտավորեցվել է հրապարակային ներողություն խնդրել հայցվորից, վճարել 300 հազար դրամ՝ որպես արժանապատվությանը հասցված վնասի փոխհատուցում:

	Հունիսի 30-ին Հեռուստատեսության և ռադիոյի հանձնաժողովի հերթական նիստում որոշել է դադարեցնել «Ազատություն ԹիՎի» ՍՊԸ-ի հեղինակազորման վկայագիրը՝ ընկերության դիմումի հիման վրա։ «Ազատությունը» որպես հեռուստաընկերություն պաշտոնապես հեղինակազորվել էր 2021թ․ փետրվարի 3-ին։


***
Զեկույցը պատրաստել է Խոսքի ազատության պաշտպանության կոմիտեն՝ «Հանուն ժողովրդավարության ազգային հիմնադրամի» (NED, ԱՄՆ) աջակցությամբ իրականացվող ծրագրի շրջանակներում: Զեկույցում տեղ գտած տեսակետները և գնահատականները ԽԱՊԿ-ինն են և կարող են չհամընկնել «Հանուն ժողովրդավարության ազգային հիմնադրամի» տեսակետների և դիրքորոշումների հետ	

2026թ. 2-րդ եռասմյակի խախտումներն ըստ տեսակների 

Ֆիզիկական բռնություններ լրագրողների նկատմամբ	[VALUE]

Category 1	1	Ճնշումներ ԶԼՄ-ների և դրանց աշխատակիցների նկատմամբ	[VALUE]

Category 1	30	Տեղեկություններ ստանալու և տարածելու իրավունքի խախտումներ	[VALUE]

Category 1	11	


2025-2026թթ. 2-րդ եռամսյակների խախտումները

2025թ․ 2-րդ եռամսյակ	
Տեղեկություններ ստանալու և տարածելու իրավունքի խախտումներ	Ճնշումներ ԶԼՄ-ների և դրանց աշխատակիցների նկատմամբ	Ֆիզիկական բռնություններ	39	37	2	2026թ․ 2-րդ եռամսյակ	[VALUE]
[VALUE]
[VALUE]

Տեղեկություններ ստանալու և տարածելու իրավունքի խախտումներ	Ճնշումներ ԶԼՄ-ների և դրանց աշխատակիցների նկատմամբ	Ֆիզիկական բռնություններ	11	30	1	



2026թ. 1-ին և 2-րդ եռամսյակների խախտումները

1-ին եռամսյակ	
Տեղեկություններ ստանալու և տարածելու իրավունքի խախտումներ	Ճնշումներ ԶԼՄ-ների և դրանց աշխատակիցների նկատմամբ	Ֆիզիկական բռնություններ	7	22	1	 2-րդ եռամսյակ	[VALUE]
[VALUE]
[VALUE]

Տեղեկություններ ստանալու և տարածելու իրավունքի խախտումներ	Ճնշումներ ԶԼՄ-ների և դրանց աշխատակիցների նկատմամբ	Ֆիզիկական բռնություններ	11	30	1	



2025-2026թթ. 2-րդ եռամսյակների դատական գործեր


2025թ․ 2-րդ եռամսյակ	
17	2026թ․  2-րդ եռամսյակ	[VALUE]
[VALUE]

11	



2026թ. 1-ին և 2-րդ եռամսյակների դատական գործեր

1-ին եռամսյակ	
Զրպարտության և վիրավորանքի հիմքով	14	 2-րդ եռամսյակ	[VALUE]
[VALUE]

Զրպարտության և վիրավորանքի հիմքով	11	

